**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 31 Μαΐου 2016, ημέρα Τρίτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέμα ημερήσιας διάταξης:

Επεξεργασία και εξέταση των σχεδίων νόμων του Υπουργείου Εθνικής Άμυνας:

**Α.** «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους».

**Β.** «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου».

**Γ.** «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας, και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φιλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το “MIOS”, τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού – Military Implementation of Single European Sky Air Traffic Management Research Programme)».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης (Πάνος) Καμμένος, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Ιωάννης Θεωνάς, Ιωάννης Δέδες, Αφροδίτη Θεοπεφτάτου, Δημήτριος Εμμανουηλίδης, Έφη Γεωργοπούλου-Σαλτάρη, Γεώργιος Πάλλης, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Ιωάννης Θεοφύλακτος, Γεώργιος Πάντζας, Δημήτριος Ρίζος, Ανδρέας Ριζούλης, Νικόλαος Παπαδόπουλος, Ελένη Σταματάκη, Αφροδίτη Σταμπουλή, Αντώνιος Συρίγος, Γεωργία Γεννιά, Χαρά Καφαντάρη, Γεώργιος Δημαράς, Δημήτριος Βέττας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Σταύρος Καλαφάτης, Παναγιώτης Ηλιόπουλος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Δημήτριος Κωνσταντόπουλος, Λιάνα Κανέλλη, Σταύρος Τάσσος, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Καλημέρα σας. Κυρίες και κύριοι συνάδελφοι, αρχίζει η συνεδρίαση της Επιτροπής μας με θέμα ημερήσιας διάταξης την επεξεργασία και εξέταση σχεδίων νόμων του Υπουργείου Εθνικής Άμυνας.

Θα ξεκινήσουμε με τους Εισηγητές και τους Ειδικούς Αγορητές, οι οποίοι θα έχουν στη διάθεσή τους 12 λεπτά. Όσα μέλη της Επιτροπής επιθυμούν να μιλήσουν, μπορούν να εγγραφούν έως το τέλος των τοποθετήσεων των δύο πρώτων Εισηγητών. Το λόγο έχει ο κ. Καρά Γιουσούφ.

ΑΪΧΑΝ ΚΑΡΑ ΓΙΟΥΣΟΥΦ (Εισηγητής του ΣΥΡΙΖΑ): Ευχαριστώ, κύριε Πρόεδρε. Κυρίες και κύριοι συνάδελφοι, στις 19 Ιουνίου του 2015, υπεγράφη στο Τελ Αβίβ η Συμφωνία μεταξύ της Ελληνικής Κυβέρνησης και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους. Η παρούσα Συμφωνία αντικατοπτρίζει τις σχέσεις φιλίας μεταξύ των δύο χωρών και θεωρείται επωφελής για την Ελλάδα, διότι, θέτει τις βάσεις για την, επιπλέον, ενίσχυση των σχέσεων στον τομέα της αμυντικής και στρατιωτικής συνεργασίας.

Αποτελεί Συμφωνία - Πλαίσιο με στόχο την ρύθμιση του καθεστώτος του προσωπικού και των Μερών και εστιάζει σε ζητήματα δικαιοδοσίας, απαιτήσεων, αποζημίωσης και ευθύνης σε στρατιωτικές δραστηριότητες.

Η εμβάθυνση των σχέσεων Ισραήλ και Ελλάδας βασίζεται στις σημαντικές δυνατότητες αμοιβαίως επωφελούς συνεργασίας σε σειρά τομέων, όπως η οικονομία, το εμπόριο και η ανάπτυξη. Η πολύπλευρη συνεργασία μεταξύ των δύο χωρών αποσκοπεί στην προώθηση της ανάπτυξης και σταθερότητας στην Ανατολική Μεσόγειο, χωρίς αποκλεισμούς και χωρίς να στρέφεται εναντίον οποιουδήποτε τρίτου και υπαγορεύεται από τις πολλαπλές προκλήσεις ασφαλείας της περιοχής.

Στο παρόν σχέδιο νόμου περιλαμβάνονται 18 άρθρα, τα οποία ρυθμίζουν τη διεξαγωγή των στρατιωτικών δραστηριοτήτων, που περιλαμβάνονται στη Συμφωνία. Στο προοίμιο αναγνωρίζεται η σημασία της επωφελούς συνεργασίας στο στρατιωτικό και στον αμυντικό τομέα και ορίζονται οι γενικοί όροι της συνεργασίας.

Στο άρθρο 1, προσδιορίζονται οι έννοιες των βασικών όρων, ενώ στο άρθρο 2, περιγράφεται ο σκοπός της Συμφωνίας.

Στα άρθρα 3 έως 9, περιγράφεται ο τρόπος επίλυσης ζητημάτων, που προκύπτουν, όταν το προσωπικό του Κράτους αποστολής βρίσκεται στο Κράτος υποδοχής. Για παράδειγμα, τήρηση της νομοθεσίας, ζητήματα άφιξης και αναχώρησης, πειθαρχική και ποινική δικαιοδοσία, άδειες οδήγησης, στολές και οπλοφορία.

Στο άρθρο 10, καθορίζεται αναλυτικά η ευθύνη των Μερών κατά τη διάρκεια ή ως αποτέλεσμα, αλλά και εκτός πλαισίου στρατιωτικών δραστηριοτήτων, καθώς και οι απαιτήσεις αποζημίωσης εκ της Συμβάσεως, αλλά και τρίτων Μερών.

Το άρθρο 11 θεσπίζει την εκ των προτέρων έγκριση των δύο Μερών, όσον αφορά στις δημοσιεύσεις, αναφορικά με τις στρατιωτικές δραστηριότητες που ορίζονται στη Συμφωνία.

Τα άρθρα 12 έως 15 καλύπτουν κάποια ακόμα ζητήματα που μπορεί να προκύψουν στο Κράτος υποδοχής, όπως η υγειονομική κάλυψη, η φορολογική ατέλεια στην εισαγωγή εξοπλισμού, ανταλλαγή πληροφοριών και επιχειρήσεις έρευνας και διάσωσης.

Το άρθρο 16 ορίζει σαφώς ότι το εφαρμοστέο Δίκαιο για τη διερεύνηση συμβάντων, στο πλαίσιο των στρατιωτικών δραστηριοτήτων, είναι το Δίκαιο του κράτους υποδοχής.

Στο άρθρο 17, ορίζεται ότι η επίλυση των διαφωνιών θα γίνεται με φιλικό τρόπο και άμεσες διαπραγματεύσεις, αποφεύγοντας τη δικαστική προσφυγή.

Τέλος, στο άρθρο 18, ορίζεται η διαδικασία έναρξης ισχύος της Συμφωνίας και η χρονική της διάρκεια, που είναι, καταρχήν, απεριόριστη.

Όπως προαναφέρθηκε, η παρούσα Συμφωνία κρίνεται επωφελής και αναγκαία για την Ελλάδα και εισηγούμεθα την κύρωσή της από τη Βουλή των Ελλήνων.

Όσον αφορά στη δεύτερη Κύρωση, στις 25 Νοεμβρίου 2014, υπεγράφη, στην Αθήνα, το Μνημόνιο Κατανόησης για τη στρατιωτική συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου. Το παρόν σχέδιο νόμου έχει ως στόχο την κύρωση του προαναφερόμενου Μνημονίου, δημιουργώντας το νομικό πλαίσιο για τη στρατιωτική συνεργασία μεταξύ των δύο χωρών, συνεργασία που θα βασίζεται στις αρχές της ισότητας και του αμοιβαίου συμφέροντος. Σκοπός του παρόντος Μνημονίου Κατανόησης είναι η εδραίωση μιας μακροχρόνιας στρατιωτικής συνεργασίας μεταξύ της Ελλάδας και της Αιγύπτου, με αμοιβαίο σεβασμό της εθνικής κυριαρχίας, της ανεξαρτησίας και της εδαφικής τους ακεραιότητας.

Οι δύο χώρες έχουν ιδιαίτερους δεσμούς από την αρχαιότητα, ως αποτέλεσμα της συνύπαρξής τους στον ίδιο γεωστρατηγικό χώρο και της κοινής ιστορικής διαδρομής τους.

Η μακραίωνη παρουσία του Πατριαρχείου Αλεξανδρείας και των ελληνικών κοινοτήτων στην Αίγυπτο, καθώς και η συνεργασία των δύο χωρών για τη σταθερότητα και ανάπτυξη της περιοχής και την καλή γειτονία, τις καθιστούν φυσικούς στρατηγικούς εταίρους. Οι πολύ καλές διμερείς σχέσεις μεταξύ Ελλάδας και Αιγύπτου καλύπτουν ένα ευρύ φάσμα τομέων, όπως πολιτικό, οικονομικό, αμυντικό και πολιτιστικό, γεγονός που πιστοποιείται και από τις συχνές ανταλλαγές υψηλού επιπέδου επισκέψεων. Κοινός στόχος των δύο χωρών είναι να αναπτυχθεί ακόμη περισσότερο η θεσμική συνεργασία σε τομείς κοινού ενδιαφέροντος και οφέλους. Το παρόν Μνημόνιο εξυπηρετεί αυτόν τον σκοπό, αλλά επιδιώκει και να αναβαθμίσει το ρόλο της Ελλάδας στην ευρύτερη περιοχή του Αραβικού κόσμου.

Το υπό κύρωση σχέδιο νόμου περιλαμβάνει 12 άρθρα, τα οποία ορίζουν τους κανόνες της συνεργασίας. Αναλυτικότερα, στο άρθρο 1 αναφέρονται ο σκοπός και οι αρχές της στρατιωτικής συνεργασίας και ορίζεται ότι δεν θίγονται τα δικαιώματα και οι υποχρεώσεις των μερών, που απορρέουν από αντίστοιχες συμφωνίες με τρίτα κράτη.

Στα άρθρα 2 έως 4 προσδιορίζονται οι τομείς και η μορφή της συνεργασίας, καθώς και το πλαίσιο υλοποίησης του παρόντος Μνημονίου. Στο άρθρο 5 προβλέπεται η σύσταση μιας μικτής στρατιωτικής επιτροπής, ενώ στα άρθρα 6 και 7 ρυθμίζονται οι αρχές που διέπουν την προστασία στρατιωτικών διαβαθμισμένων πληροφοριών, όπως και θέματα ασφάλειας και επισκέψεων.

Στα άρθρα 8 και 9 ρυθμίζονται οικονομικά και νομικά ζητήματα. Στο άρθρο 10 ορίζεται ότι οι όποιες διαφορές στην ερμηνεία ή την εφαρμογή του εν λόγω Μνημονίου θα επιλύονται μέσω διαβούλευσης των δύο χωρών. Στο άρθρο 11 ορίζεται η διαδικασία έναρξης ισχύος της Συμφωνίας και η χρονική της διάρκεια, που είναι καταρχήν απεριόριστη. Τέλος, στο άρθρο 12 δίνεται η δυνατότητα τροποποίησης του Μνημονίου και οι διαδικασίες που προβλέπονται για να λάβει χώρα η όποια τροποποίηση.

Με βάση όσα αναγράφονται αναλυτικά στις εκθέσεις, θεωρούμε ότι η κύρωση της παρούσας Συμφωνίας κρίνεται αναγκαία και επωφελής, λόγω της γεωπολιτικής βαρύτητας της Αιγύπτου στον Αραβικό, αλλά και γενικότερα, στο Μουσουλμανικό κόσμο. Από το παρόν Μνημόνιο αναμένουμε όφελος και την Ελλάδα και γι’ αυτό παρακαλούμε για τη νομοθετική κύρωσή του από τη Βουλή των Ελλήνων.

Όσον αφορά στην τρίτη κύρωση, το προτεινόμενο σχέδιο νόμου, που συζητάμε σήμερα, έχει σκοπό την κύρωση της παρούσης Προγραμματικής Συμφωνίας που αφορά στο ρυθμιστικό πλαίσιο του ad hoc προγράμματος του Ευρωπαϊκού Οργανισμού Άμυνας κατηγορίας Α και τη στρατιωτική εφαρμογή του SESAR. Σκοπός του προγράμματος αυτού είναι ο συντονισμός μεταξύ των Υπουργείων Άμυνας των κρατών μελών, καθώς και η αποτίμηση των επιπλοκών ή των επιπτώσεων στο στρατιωτικό τομέα, από την εφαρμογή του προγράμματος Ενιαίου Ευρωπαϊκού Ουρανού, η οποία θα έχει ως αποτέλεσμα τη δημιουργία συνεργατικών προγραμμάτων (MIOS Project).

Το πρόγραμμα SESAR είναι ο τεχνικός άξονας του Ενιαίου Ευρωπαϊκού Ουρανού, που δημιουργήθηκε το 2005, με σκοπό την ανάπτυξη τεχνολογικών λύσεων για την επανασχεδίαση του Ευρωπαϊκού Δικτύου Διαχείρισης της Εναέριας Κυκλοφορίας. Το έργο εκτιμάται ότι θα ολοκληρωθεί το 2016. Η Συμφωνία είχε υπογραφεί διαδοχικά από τους εξουσιοδοτημένους εκπροσώπους των Υπουργείων Άμυνας της Αυστρίας, του Βελγίου, της Βουλγαρίας, της Κροατίας, της Τσεχίας, της Εσθονίας, της Ελλάδας, της Φιλανδίας, της Γαλλίας, της Γερμανίας, της Ιταλίας, της Λετονίας, της Λιθουανίας, του Λουξεμβούργου, της Ολλανδίας, της Πολωνίας, της Πορτογαλίας, της Σλοβακίας, της Σλοβενίας, της Ισπανίας, της Σουηδίας, του Ηνωμένου Βασιλείου και του Ευρωπαϊκού Οργανισμού Άμυνας, το 2014.

Το σχέδιο νόμου περιλαμβάνει εισαγωγή, πίνακα ορισμών, 18 άρθρα και 2 παραρτήματα. Αναλυτικότερα, στο άρθρο 1 ορίζεται ο σκοπός της Συμφωνίας, ενώ στα άρθρα 2 έως 4 προβλέπεται η συγκρότηση επιτροπής διαχείρισης Μονάδα SESAR και ειδικού προϋπολογισμού. Στα άρθρα 5 και 6 προβλέπεται ο τρόπος κάλυψης των πληρωμών και των διοικητικών δαπανών, ενώ στο άρθρο 7 προβλέπεται η εφαρμογή του Τίτλου III των δημοσιονομικών Κανονισμών του Ευρωπαϊκού Οργανισμού Άμυνας στις οικονομικές καταστάσεις που θα υποβάλλονται στην Επιτροπή διαχείρισης.

Στο άρθρο 8 προβλέπεται διορισμός σωμάτων ελεγκτών και στο άρθρο 9, η εκπόνηση της τελικής οικονομικής έκθεσης από τον Ευρωπαϊκό Οργανισμό Άμυνας. Στα υπόλοιπα άρθρα καθορίζεται η τετραετής διάρκεια της Συμφωνίας, η δυνατότητα τροποποίησής της, η δυνατότητα εισδοχής νέων μελών, καθώς και το κόστος των υποχρεώσεων από τυχόν ζημιά. Επίσης, ορίζονται οι διατάξεις περί ασφάλειας επισκέψεων και πληροφοριών. Η επίλυση των διαφωνιών θα γίνεται αποκλειστικά με διαβούλευση, αποφεύγοντας τη δικαστική προσφυγή, ενώ προβλέπεται δυνατότητα καταγγελίας της Προγραμματικής Συμφωνίας με ομόφωνη απόφαση των συμμετεχόντων.

Ως ημερομηνία έναρξης ισχύος της Συμφωνίας ορίζεται η ημερομηνία της τελευταίας υπογραφής. Το πρόγραμμα SESAR κρίνεται ιδιαίτερα ενδιαφέρον και για το λόγο αυτό θεωρείται σκόπιμη η συμμετοχή στα υποστηρικτικά προγράμματά του. Επίσης, εκτιμάται ότι θα υπάρξουν ευκαιρίες για την εμπλοκή της ελληνικής αμυντικής βιομηχανίας, στα ερευνητικά και συνεργατικά προγράμματα, που αναμένεται να δημιουργηθούν. Με βάση τα παραπάνω, η παρούσα Συμφωνία κρίνεται επωφελής για την Ελλάδα και εισηγούμεθα την κύρωσή της από τη Βουλή των Ελλήνων. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κυρίες και κύριοι συνάδελφοι, η Νέα Δημοκρατία χαιρετίζει και υποστηρίζει την Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το καθεστώς δυνάμεων τους, την Κύρωση του Μνημονίου Κατανόησης για την στρατιωτική συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Αραβικής Δημοκρατίας της Αιγύπτου και την Κύρωση της Προγραμματικής Συμφωνίας σχετικά με το MIOS, τη στρατιωτική υλοποίηση του ερευνητικού προγράμματος διαχείρισης εναέριας κυκλοφορίας του Ενιαίου Ευρωπαϊκού Ουρανού.

Οι εξελίξεις και οι προκλήσεις της περιφέρειας της Ανατολικής Μεσογείου έχουν αυξήσει την ανάγκη η χώρα μας να αναπτύξει ένα πλέγμα μακροχρόνιων διπλωματικών, αμυντικών και οικονομικών συνεργασιών, διαμορφώνοντας με αυτό τον τρόπο μια νέα περιφερειακή αρχιτεκτονική ασφάλειας και ευημερίας. Η καλλιέργεια ισχυρών και μακροχρόνιων διμερών σχέσεων με το Ισραήλ και την Αίγυπτο αποτελεί αναπόσπαστο κομμάτι μιας τέτοιας προσπάθειας. Το Ισραήλ αποτελεί ένα κράτος με ισχυρές και έμπειρες ένοπλες δυνάμεις, ευρεία παραγωγική βάση προϊόντων υψηλής προστιθέμενης αξίας, ανταγωνιστική αμυντική βιομηχανία και πλούσιο ιστορικό δραστηριοτήτων και προγραμμάτων έρευνας και τεχνολογίας.

Οι σχέσεις της Ελλάδας με το Ισραήλ χαρακτηρίζονται τα τελευταία χρόνια από ραγδαία ανάπτυξη σε πολλούς τομείς πολιτικής. Χαρακτηριστικό παράδειγμα, οι διακυβερνητικές συσκέψεις μεταξύ των δύο χωρών, καθώς και οι τριμερείς συναντήσεις σε όλα τα επίπεδα με την Κύπρο. Όσον αφορά στην αμυντική διάσταση, οι σχέσεις των δύο κρατών έχουν μακρύ ιστορικό εντατικών προγραμμάτων στρατιωτικής συνεργασίας με πληθώρα κοινών ασκήσεων. Η Συμφωνία σχετικά με το καθεστώς Δυνάμεων, την οποία καλούμαστε να κυρώσουμε σήμερα, αποτελεί ταυτόχρονα ένα χαρακτηριστικό παράδειγμα αυτής της ραγδαίας ανάπτυξης των σχέσεων και ένα σημαντικό βήμα, το οποίο διευκολύνει την περαιτέρω εμβάθυνση της διμερούς συνεργασίας.

Συγκεκριμένα, η συνολική ρύθμιση νομικών και διαδικαστικών ζητημάτων, που αφορούν στην είσοδο και παρουσία στρατιωτικού και πολιτικού προσωπικού στην Επικράτεια της εκάστοτε χώρας υποδοχής, αποτελεί ένα σημαντικό βήμα για την διευκόλυνση της περαιτέρω ανάπτυξης κοινών δράσεων. Παρά τις σχετικά πρόσφατες πολιτικές αναταράξεις στο εσωτερικό της και τις οικονομικές δυσκολίες τις οποίες αντιμετωπίζει, όπως όλοι γνωρίζουμε, η Αίγυπτος παραμένει μια ισχυρή δύναμη με επιρροή στις πολιτικές εξελίξεις της Ανατολικής Μεσογείου, της Μέσης Ανατολής και της Βορείου Αφρικής. Ενώ η θέση της Αιγυπτιακής Κυβέρνησης για μερικά κρίσιμα περιφερειακά ζητήματα συγκλίνουν με αυτές της χώρας μας.

Σ' αυτό το πλαίσιο το Μνημόνιο Κατανόησης για τη στρατιωτική συνεργασία μεταξύ των Υπουργείων Εθνικής Άμυνας της Ελληνικής Δημοκρατίας και της Αραβικής Δημοκρατίας της Αιγύπτου αποτελεί ένα ακόμη σημαντικό βήμα για την ελληνική περιφερειακή πολιτική. Το Μνημόνιο προβλέπει τη δυνατότητα ανάπτυξης συνεργασιών σε ένα εξαιρετικά μεγάλο εύρος δραστηριοτήτων, καθώς και όργανα, διαδικασίες τακτικών επαφών, γεγονός που το καθιστά μια εξαιρετική βάση για την περαιτέρω εμβάθυνση των αμυντικών σχέσεων μεταξύ των δύο πλευρών.

Ειδικότερα, το Μνημόνιο θεσμοθετεί ένα πλαίσιο για τη διεξαγωγή κοινών ασκήσεων και τη συμμετοχή σε διεθνείς επιχειρήσεις. Θεωρούμε ενθαρρυντικό το γεγονός ότι, ήδη, οι Ένοπλες Δυνάμεις των δύο χωρών έχουν από το 2014 έως σήμερα προχωρήσει σε σειρά πλούσιων προγραμμάτων στρατιωτικής συνεργασίας. Τέλος, η Συμφωνία παρέχει, επίσης, τη δυνατότητα για εξωστρεφή δραστηριοποίηση της εγχώριας αμυντικής βιομηχανίας, παρά τα προβλήματα, τα οποία αντιμετωπίζει. Εκτός από την ανάπτυξη των διμερών σχέσεων, εξαιρετική σημασία έχει και η εκμετάλλευση των ευκαιριών για πολυμερείς συνεργασίες, με σκοπό την ανάπτυξη και τη διάχυση νέων τεχνολογιών.

Η Συμφωνία για τη στρατιωτική υλοποίηση του Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού αποτελεί ευκαιρία για την ελληνική αμυντική βιομηχανία να συμμετάσχει, τόσο σε κοινά ερευνητικά προγράμματα όσο και σε, ενδεχομένως, μετέπειτα συνεργατικές παραγωγικές διαδικασίες. Οι Ένοπλες Δυνάμεις των ευρωπαϊκών κρατών λειτουργούν περίπου 1.000 στρατιωτικά μεταφορικά και μεταγωγικά αεροσκάφη, τα οποία πραγματοποιούν περίπου 170.000 ώρες πτήσεων, ετησίως, εντός των πιο επιφορτισμένων ευρωπαϊκών τομέων εναέριου ελέγχου.

Σύμφωνα με τα όσα έχουν δημοσιευτεί, σχετικά με το σχεδιασμό του προγράμματος, του οποίου την κύρωση συζητάμε σήμερα, στόχος είναι η αναβάθμιση και η πιστοποίηση του 20%, δηλαδή, περίπου 200 αεροσκαφών. Συνεπώς, το μέγεθος του έργου είναι σημαντικό.

Κυρίες και κύριοι συνάδελφοι, η Νέα Δημοκρατία σταθμίζοντας τις εξελίξεις στην Ανατολική Μεσόγειο και τα οφέλη της εμβάθυνσης των διμερών μας σχέσεων με άλλες δυνάμεις της περιφέρειας, αναγνωρίζοντας τη σημασία της συμμετοχής της χώρας σε διεθνείς συνεργασίες έρευνας και τεχνολογίας και θεωρώντας την εξυγίανση, την αναδιάταξη και τη μεγέθυνση της ελληνικής αμυντικής βιομηχανίας στόχους κεφαλαιώδους σημασίας, ψηφίζει την κύρωση των τριών διεθνών Συμφωνιών, που η Επιτροπή μας συζητά σήμερα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Πρόεδρε, σε ό,τι αφορά στην κύρωση, με νόμο, της Συμφωνίας μεταξύ της Κυβέρνησης της Ελλάδος και της Κυβέρνησης του Κράτους του Ισραήλ, σχετικά με το καθεστώς των Ενόπλων Δυνάμεών τους, έχουμε να πούμε τα εξής.

Με το προτεινόμενο πολυνομοσχέδιο, με τα διάφορα άρθρα, επιχειρείται η κύρωση της Συμφωνίας, που υπογράφηκε στο Τελ Αβίβ στις 19 Ιουλίου του 2015, από τους εκπροσώπους Ελλάδος και Ισραήλ και αφορά στον καθορισμό του καθεστώτος των Δυνάμεων των δύο χωρών, κατά τη διάρκεια στρατιωτικών δραστηριοτήτων, οι οποίες εμπίπτουν στο σχέδιο εφαρμογής της υπογραφείσας Συμφωνίας.

Η Συμφωνία θέτει το πλαίσιο και ρυθμίζει το καθεστώς του προσωπικού των δύο Μερών, της Ελλάδος και του Ισραήλ, ως προς τα ζητήματα δικαιοδοσίας, απαιτήσεων, αποζημίωσης και ευθύνης σε μια σειρά από στρατιωτικές δραστηριότητες, οι οποίες εμπίπτουν στο πεδίο εφαρμογής της υπογραφείσας Συμφωνίας και οι οποίες είναι οι ακόλουθες. Επισκέψεις πλοίων και αεροσκαφών. Κοινές στρατιωτικές ασκήσεις ή εκπαιδεύσεις, οι οποίες διεξάγονται είτε μέσα στις αντίστοιχες επικράτειες των δύο Μερών είτε έξω από αυτές. Στρατιωτικές ασκήσεις ή εκπαιδεύσεις του προσωπικού του κράτους αποστολής μέσα στην Επικράτεια του κράτους υποδοχής, χωρίς την άμεση συμμετοχή του προσωπικού του κράτους υποδοχής. Κοινά προγράμματα αμυντικής έρευνας και ανάπτυξης εγκεκριμένα από τις Κυβερνήσεις και οποιαδήποτε άλλη μορφή αμυντικής συνεργασίας, η οποία συμφωνείται μεταξύ των δύο Μερών.

Από τις διατάξεις της κύρωσης της Συμφωνίας προκαλείται οικονομική επιβάρυνση σε βάρος του Κρατικού Προϋπολογισμού και ως εκ τούτου, σύμφωνα με τα ισχύοντα του Συντάγματος, απαιτείται νομοθετική κύρωση, την οποία φέρνει το Υπουργείο Εθνικής Άμυνας στη Βουλή. Η θεώρηση του συνόλου των διατάξεων της κυρούμενης Συμφωνίας οδηγεί στη διαπίστωση πως ένας αριθμός αυτών των διατάξεων, στο πλαίσιο της στρατιωτικής συνεργασίας, αποτελούν παροχή αμοιβαίων δικαιωμάτων στα δύο Μέρη, δηλαδή, στο Ισραήλ και την Ελλάδα. Όμως, συνολικά, η κυρούμενη Συμφωνία δεν προβλέπει ευκρινώς κάποιο σαφές όφελος σε επίπεδο απόκτησης στρατιωτικής τεχνογνωσίας, τουλάχιστον, για την πατρίδα μας.

Η στρατιωτική τεχνογνωσία και η πολεμική ικανότητα των στρατιωτικών της πατρίδας μας δεν προάγεται από την εν λόγω Συμφωνία σε τέτοιο βαθμό, ώστε να δικαιολογείται η σύναψη αυτής της συνεργασίας. Ούτε σε οικονομικό επίπεδο προκύπτει κάποιο άμεσα ορατό και ευκρινές οικονομικό όφελος από την εφαρμογή της κυρούμενης Συμφωνίας. Αντιθέτως, προκαλείται συγκεκριμένη επιβάρυνση του κρατικού Προϋπολογισμού.

Συνεπώς, η υπογραφείσα Συμφωνία δεν αποτελεί πηγή από την οποία προκύπτουν εμφανή και υπολογίσιμα οφέλη για την Ελλάδα σε επίπεδο οικονομικό, σε επίπεδο στρατιωτικό, σε επίπεδο διπλωματικό. Αλλά ακόμα και αν αυτό υπήρχε, δεν αναιρεί την μεγάλη αλήθεια ότι το Κράτος του Ισραήλ παραβαίνει σαφώς Αποφάσεις του Συμβουλίου Ασφαλείας του ΟΗΕ, όπως και της Ολομέλειάς του. Εφαρμόζει μεθόδους γενοκτονίας του γηγενούς πληθυσμού, δηλαδή, των πραγματικών ιδιοκτητών της γης της Παλαιστίνης, που δεν είναι άλλοι από τον μαρτυρικό Παλαιστινιακό λαό. Τέλος, το Κράτος του Ισραήλ αποτελεί έναν ταραχοποιό στην περιοχή της Ανατολικής Μεσογειακής λεκάνης, αποτελεί μια κρυφή πυρηνική δύναμη και είναι και ένας προαιώνιος εχθρός της Ορθοδοξίας και του Ελληνισμού. Επίσης, δεν πρέπει να ξεχνάμε ότι αυτό το κράτος δολοφονεί τους κατοίκους, τους Παλαιστίνιους. Δεν πρέπει να ξεχνάμε ότι αυτό το κράτος φυλακίζει παιδιά, δεν πρέπει να ξεχνάμε ότι αυτό το κράτος σκοτώνει παιδιά. Συνεπώς, ποια σχέση μπορεί να έχει αυτό το κράτος με την Ελλάδα, που αποτελεί την κοιτίδα του πολιτισμού και του ανθρωπισμού; Καταψηφίζουμε φυσικά και σε ό,τι αφορά στα άρθρα του νομοσχεδίου θα τοποθετηθούμε στην Ολομέλεια.

Το δεύτερο που αφορά στη Συμφωνία με την Αραβική Δημοκρατία της Αιγύπτου, υπάρχει η επιδίωξη της ανάπτυξης και της προώθησης της στρατιωτικής συνεργασίας μεταξύ των Ενόπλων Δυνάμεων τόσο της Ελλάδος όσο και της Αιγύπτου και αποτελεί ενέργεια που ασφαλώς κινείται προς την σωστή κατεύθυνση και μπορεί να λειτουργήσει υπέρ των ελληνικών συμφερόντων. Απαραίτητη όμως προϋπόθεση, για να συμβεί κάτι τέτοιο, είναι η ελληνική πλευρά να αποδείξει ότι ενεργεί βάσει προγραμματισμού, με μακροπρόθεσμη στρατηγική και προς τον σκοπό εξυπηρέτησης συγκεκριμένων στρατηγικών διπλωματικών στόχων, οι οποίοι μπορεί να προωθηθούν και να υποστηριχθούν μέσω της στρατιωτικής διπλωματίας. Κάτι το οποίο, κατά την άποψή μας, οι τελευταίες μνημονιακές κυβερνήσεις, τόσο η κυβέρνηση Σαμαρά - Βενιζέλου όσο και η Κυβέρνηση Τσίπρα - Καμμένου δεν πράττουν σε καμία των περιπτώσεων. Στη δεδομένη χρονική συγκυρία γεγονός είναι ότι στην ευρύτερη περιοχή της Ανατολικής Μεσογείου υπάρχει σε μεγάλο βαθμό ταύτιση συμφερόντων σε στρατηγικής συμμαχίας θέματα μεταξύ Ελλάδος και Αιγύπτου. Η Κυβέρνηση της Αιγύπτου, εκ των πραγμάτων, θεωρεί ότι απειλείται από τον νεο-Οθωμανική πολιτική της Τουρκίας του Ερντογάν, ο οποίος είχε απροκάλυπτα στηρίξει την προηγούμενη κυβέρνηση των Αδελφών Μουσουλμάνων στην Αίγυπτο, κυβέρνηση, η οποία καθαιρέθηκε κατόπιν της αποφασιστικής επέμβασης των Αιγυπτιακών ενόπλων δυνάμεων υπέρ της παρούσης διακυβέρνησης της Αιγύπτου. Αυτό έχει ως αποτέλεσμα η Αίγυπτος να ωφελείται από μια ενδυνάμωση των διπλωματικών σχέσεων με την Ελλάδα σε κάθε επίπεδο.

Δεδομένου, μάλιστα, ότι οι Αιγυπτιακές ένοπλες δυνάμεις είναι εν τοις πράγμασι ο στυλοβάτης της Αιγυπτιακής Κυβέρνησης είναι προφανές ότι το κύρος και η επιρροή τους είναι εκ των πραγμάτων αναβαθμισμένα σε σχέση με τις αντίστοιχες ένοπλες δυνάμεις των ευρωπαϊκών χωρών. Άρα, η οποιαδήποτε στρατιωτική διπλωματία και συνεργασία αποκτά ακόμη μεγαλύτερη σπουδαιότητα. Πλέον, λοιπόν, του σκοπού του αντικειμένου και του πεδίου εφαρμογής του συγκεκριμένου σχεδίου νόμου, το οποίο περιγράφεται και οριοθετείται στις διατάξεις του, είναι απαραίτητο το Μνημόνιο Στρατιωτικής Συνεργασίας μεταξύ των Υπουργείων Αμύνης Ελλάδος και Αιγύπτου να αποτελέσει το εφαλτήριο με το οποίο η Ελλάδα θα πετύχει να προωθήσει τους τρεις μείζονες στρατηγικούς της στόχους στην ευρύτερη περιοχή της Ανατολικής Μεσογείου.

Πρώτον, την οριοθέτηση της Αποκλειστικής Οικονομικής Ζώνης (ΑΟΖ) μεταξύ Ελλάδος και Αιγύπτου, σύμφωνα με το Διεθνές Δίκαιο, το Δίκαιο της Θάλασσας και την αποδοχή των θέσεων της Ελλάδας υπέρ της οριοθέτησης ΑΟΖ από την Αίγυπτο. Δεύτερον, το κρίσιμο ζήτημα της Τουρκικής επιθετικότητας και απειλής κατά της Κυπριακής Δημοκρατίας. Τρίτον, τη διμερή συνεργασία σε θέματα εκμετάλλευσης υδρογονανθράκων στην Ανατολική Μεσόγειο εντός των εθνικών ΑΟΖ. Παρά το γεγονός ότι το υπό ψήφιση σχέδιο νόμου αφορά μόνο στην στρατιωτική συνεργασία, είναι προφανές ότι οι προσεκτικές κινήσεις και ενέργειες εκ μέρους του ελληνικού Υπουργείου Εθνικής Άμυνας, στο πλαίσιο της συγκεκριμένης διμερούς Συμφωνίας, θα μπορούσαν να συμβάλουν καίρια στην προώθηση και αποδοχή των ελληνικών θέσεων και να λειτουργήσουν ενισχυτικά προς την ελληνική διπλωματία, ακριβώς λόγω του ενισχυμένου ρόλου των Αιγυπτιακών ενόπλων δυνάμεων και της επιρροής που ασκούν στην αιγυπτιακή πολιτική σκηνή, όπως και προανέφερα.

Προς αυτή την κατεύθυνση, ενδεικτικά, θα μπορούσαν να προταθούν τα εξής. Είναι προτάσεις προς το Υπουργείο Εθνικής Άμυνας. Πρώτον, η διεξαγωγή κοινών στρατιωτικών ασκήσεων σε περιοχές της Ανατολικής Μεσογείου και του Αιγαίου. Δεύτερον, η επιδίωξη συμμετοχής με τον οποιοδήποτε τρόπο των Κυπριακών Ενόπλων Δυνάμεων στην εν λόγω στρατιωτική συνεργασία. Τρίτον, η συνεδρίαση της Μεικτής Στρατιωτικής Επιτροπής του άρθρου 5, στο Καστελόριζο, γεγονός το οποίο, εάν λάμβανε χώρα, έστω και μία φορά μόνο, θα σήμαινε και την de facto αποδοχή των ελληνικών θέσεων περί ΑΟΖ από την Αίγυπτο και θα έφερνε σε δεινή διπλωματική θέση την Τουρκία. Έτσι, με την υποστήριξη της Αιγύπτου στην οριοθετημένη ΑΟΖ μεταξύ των δύο κρατών, αρχικά θα μπορούσαμε να εκμεταλλευτούμε τον υποθαλάσσιο ορυκτό πλούτο, το φυσικό αέριο, νοτίως της Κρήτης. Το Μνημόνιο Στρατιωτικής Συνεργασίας Ελλάδας – Αιγύπτου θα μπορούσε, επίσης, να αποφέρει σημαντικά οφέλη για την ελληνική αμυντική βιομηχανία.

Το υπό ψήφιση σχέδιο νόμου έχει τη δυνατότητα να λειτουργήσει τελικά, προς όφελος των εθνικών συμφερόντων, αλλά μόνο, εφόσον, η ελληνική πλευρά ενεργήσει με σοβαρότητα, απαλλαγμένη από οποιεσδήποτε δεσμεύσεις προς εξωτερικούς παράγοντες και με μόνο γνώμονα την επίτευξη των εθνικών επιδιώξεων. Αυτό προφανώς και δεν μπορεί να συμβεί με μια Κυβέρνηση ενδοτική και δέσμια ξένων συμφερόντων, πλήρως υποταγμένης στα κελεύσματα των ξένων, όπως η σημερινή Συγκυβέρνηση ΣΥΡΙΖΑ – ΑΝΕΛ, η οποία κατ’ επανάληψη έχει δώσει εξετάσεις στον τομέα της διπλωματίας και έχει αποτύχει παταγωδώς, εκθέτοντας διεθνώς τη χώρα μας και αποτυγχάνοντας να εξυπηρετήσει τα εθνικά μας συμφέροντα.

Κύριε Πρόεδρε, τελειώνω, αναφορικά με την Αίγυπτο και λέω ότι η Κυβέρνηση Τσίπρα – Καμμένου προφανώς και δε διαθέτει τα εχέγγυα, τα οποία θα επέτρεπαν ακόμη και στον πιο καλόπιστο κριτή να την εμπιστευτεί, προκειμένου να φέρει σε αίσιο πέρας για τις ελληνικές επιδιώξεις την υλοποίηση οποιασδήποτε διακρατικής συμφωνίας ή συμβάσεως. Παρά το υψηλότατο επίπεδο των Στελεχών των Ενόπλων Δυνάμεων και σε επίπεδο φιλοτιμίας και ηθικού, ειδικά στους χαμηλούς και μέσους βαθμούς, η ανεπάρκεια της παρούσης Κυβέρνησης εν γένει, και της πολιτικής ηγεσίας του Υπουργείου Εθνικής Άμυνας, ειδικότερα, δυστυχώς, δεν αφήνουν κανένα περιθώριο αισιοδοξίας.

Επωφελής για την πατρίδα μας, η στρατιωτική συνεργασία σε διακρατικό επίπεδο υπό τις προαναφερθείσες προϋποθέσεις, μπορεί να καταστεί μόνο, εάν υπάρξει μια εθνική κυβέρνηση στην πατρίδα μας και οι ελληνικές Ένοπλες Δυνάμεις αποκτήσουν και πάλι το κύρος και την αίγλη που τους αρμόζει, όχι μόνο εντός της ελληνικής Επικράτειας, αλλά και σε διεθνές επίπεδο. Για αυτούς τους λόγους ψηφίζουμε «παρών».

Σε ό,τι αφορά στον εναέριο χώρο, η Κύρωση για το SESAR, δηλαδή το Ερευνητικό Πρόγραμμα Διαχείρισης Εναέριας Κυκλοφορίας του Ενιαίου Ευρωπαϊκού Ουρανού και ο σκοπός του, όπως ήταν στην αρχική του σχεδίαση, είναι ο εκσυγχρονισμός της διαχείρισης της εναέριας κυκλοφορίας στην Ευρώπη, μιας αντίληψης που στηρίζεται στην αρχή ότι οι χρήστες του εναέριου χώρου και οι ελεγκτές καθορίζουν από κοινού, μέσω συνεργασίας και ανταλλαγής πληροφοριών, το βέλτιστο προβλέψιμο και κατάλληλο ίχνος πτήσης των αεροσκαφών. Αυτά σε συνδυασμό με την εξοικονόμηση καυσίμων, με την προστασία του περιβάλλοντος δια της λεγόμενης «έξυπνης ηλεκτρονικής κεντρικής διαχείρισης» των πτήσεων στην Ευρώπη, ως γενικό πλαίσιο για τα πολιτικά αεροπλάνα. Όμως, η παρούσα Σύμβαση έχει και τη στρατιωτική της πλευρά, έχουμε και τη στρατιωτική εφαρμογή, η οποία, όμως, δεν εξηγείται επαρκώς.

Πέρα από τις όποιες διατυπώσεις, πρόκειται στην πράξη για μια προσπάθεια αναδιοργάνωσης των εθνικών εναερίων χώρων, μέσω της επανασχεδίασης του Ευρωπαϊκού Δικτύου Διαχείρισης Εναέριας Κυκλοφορίας. Μια αναδιοργάνωση που θα οδηγήσει σε περιορισμούς και ελέγχους των εθνικών εναέριων χώρων, σε ενδεχόμενες εκπτώσεις και στην εθνική κυριαρχία, σε αναχάραξη των σημερινών αεροδρομίων, με κριτήριο αεροδιαδρόμων, με κριτήριο τα κέρδη των αεροπορικών εταιρειών και ενδεχομένως, την υποβίβαση των αναγκών της Πολεμικής Αεροπορίας και της άμυνας της χώρας. Είναι μια ακόμη Συμφωνία, κύριε Πρόεδρε, που εξυπηρετεί αποκλειστικά τα «γεράκια» του ΝΑΤΟ, εξυπηρετεί τα Νατοϊκά πλαίσια και επιδιώξεις. Σαφώς και καταψηφίζουμε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κυρίες και κύριοι συνάδελφοι, εξετάζουμε σήμερα τρία νομοσχέδια του Υπουργείου Εθνικής Άμυνας. Σχετικά με την κύρωση της Συμφωνίας της Ελλάδας με το Ισραήλ για το Καθεστώς των Δυνάμεών τους, την κύρωση του Μνημονίου Κατανόησης των Υπουργείων Άμυνας της Ελλάδος και Αιγύπτου για την στρατιωτική τους συνεργασία και την κύρωση της Προγραμματικής Συμφωνίας για το Πρόγραμμα της στρατιωτικής εφαρμογής του Ενιαίου Ευρωπαϊκού Ουρανού .

Αναλυτικά με το πρώτο νομοσχέδιο έρχεται προς κύρωση η Συμφωνία μεταξύ Ελλάδος και Ισραήλ, που υπεγράφη στις 19 Ιουλίου 2015, στο Τελ Αβίβ, σχετικά με το Καθεστώς των Δυνάμεων των δύο χωρών κατά τη διάρκεια των στρατιωτικών τους δραστηριοτήτων.

Η Συμφωνία θέτει τις βάσεις για περαιτέρω ενίσχυση των διμερών σχέσεων στον τομέα της αμυντικής και στρατιωτικής συνεργασίας. Άλλωστε, ήδη, με τον ν.4196/2013 κυρώθηκε το Μνημόνιο Συνεργασίας με το Υπουργείο Άμυνας του Ισραήλ. Σύμφωνα με την Αιτιολογική Έκθεση, πρόκειται για Συμφωνία-Πλαίσιο, με σκοπό να ρυθμίσει το καθεστώς του προσωπικού των δύο κρατών, ιδιαίτερα ως προς τα ζητήματα δικαιοδοσίας, απαιτήσεων αποζημίωσης και ευθύνης σε μια σειρά από στρατιωτικές δραστηριότητες. Συγκεκριμένα οι δραστηριότητες αυτές, είναι πρώτον, επισκέψεις πλοίων και αεροσκαφών, δεύτερον, κοινές στρατιωτικές ασκήσεις ή εκπαιδεύσεις, τρίτον, στρατιωτικές ασκήσεις ή εκπαιδεύσεις του προσωπικού του κράτους αποστολής στην επικράτεια του κράτους υποδοχής, χωρίς την άμεση συμμετοχή του προσωπικού του κράτους υποδοχής. Τέταρτον, τα κοινά προγράμματα αμυντικής έρευνας και ανάπτυξης και πέμπτον, οποιαδήποτε άλλη μορφή αμυντικής συνεργασίας, την οποία θα συμφωνήσουν τα δύο μέρη.

Η παρούσα Συμφωνία αποτελεί σημαντική παράμετρο επιρροής στην ευρύτερη περιοχή της Ανατολικής Μεσογείου, ιδιαίτερα βέβαια σε ό,τι αφορά στους τομείς της άμυνας και της ασφάλειας, της ενέργειας και της τεχνολογίας. Οι σχέσεις των δύο χωρών έχουν ιδιαίτερα ενθαρρυνθεί τις τελευταίες δύο δεκαετίες, ιδιαίτερα δε, μετά την επίσκεψη του κ. Νετανιάχου το 2012, στην Ελλάδα.

Η παρούσα Συμφωνία μαρτυρά την αναβάθμιση των διμερών στρατιωτικών σχέσεων. Στόχος του Ισραήλ, όπως φαίνεται μέσα από την υποβάθμιση των σχέσεών του με την Τουρκία, είναι ο επαναπροσδιορισμός της εξωτερικής του πολιτικής στην Ανατολική Μεσόγειο και η αναζήτηση νέων συμμαχιών, που θα του εξασφαλίσουν τα συμφέροντα. Η Ελλάδα αποτελεί για το Ισραήλ τη γέφυρα με την Ευρώπη και με το NATO. Η κύρωση της παρούσας Συμφωνίας έχει στόχο να συνδράμει και στην ασφάλεια του Ισραήλ στο πλαίσιο της μελλοντικής στρατιωτικής συνεργασίας. Άλλωστε, το γεωστρατηγικό περιβάλλον, στο οποίο βρίσκεται η Ελλάδα επιτάσσει τη σύναψη συμμαχιών με τα γειτονικά κράτη. Για παράδειγμα, στα ζητήματα της ενέργειας είναι κρίσιμο να έχει ακόμη πιο στενή συνεργασία με το Ισραήλ. Τέλος, η ανάσχεση των βλέψεων της Τουρκίας για περιφερειακή ηγεμονία και η καταπολέμηση της τρομοκρατίας είναι δύο ακόμη στόχοι, που μπορούν να συμπεριληφθούν στην ατζέντα τους.

Για όλους τους παραπάνω λόγους, ως Δημοκρατική Συμπαράταξη, εισηγούμαστε την κύρωση της Συμφωνίας Ελλάδος - Ισραήλ για το Καθεστώς των Δυνάμεών τους.

Το δεύτερο νομοσχέδιο αφορά στην κύρωση Μνημονίου Κατανόησης, που υπεγράφη στην Ελλάδα, για την Ελλάδα και την Αίγυπτο, στις 25 Νοεμβρίου 2015, αναφορικά με τη στρατιωτική τους συνεργασία. Στόχος είναι η ενδυνάμωση των διμερών στρατιωτικών σχέσεων, που θα συμβάλλει στην περιφερειακή σταθερότητα, αλλά και ασφάλεια. Σύμφωνα με όσα αναφέρονται στην Αιτιολογική Έκθεση, το υπό κύρωση Μνημόνιο καθορίζει το νομικό πλαίσιο για τη στρατιωτική συνεργασία μεταξύ των συμβαλλομένων μερών, Ελλάδος και Αιγύπτου. Προβλέπεται συνεργασία των δύο χωρών πρώτον, στην πολιτική άμυνας και ασφάλειας, δεύτερον, στις αμυντικές βιομηχανίες και την επιστημονική έρευνα, τρίτον, στην ανάπτυξη, παραγωγή και συντήρηση οπλισμού και στρατιωτικού εξοπλισμού, τέταρτον, στην εκπαίδευση, στην επιμόρφωση, στους ανθρώπινους πόρους, στο στρατιωτικό πολιτισμό και στις αθλητικές δραστηριότητες, επίσης, στην εφοδιαστική (Logistics), τη στρατιωτική νομοθεσία, ιστορία και ιατρική, τη στρατιωτική τοπογραφία και χαρτογράφηση, τις ανθρωπιστικές και ειρηνευτικές επιχειρήσεις υπό την αιγίδα των Ηνωμένων Eθνών, σε περιβαλλοντικά θέματα και σε οποιοδήποτε άλλο τομέα συμφωνήσουν τα δύο μέρη.

Επίσης, προβλέπεται η δυνατότητα για τη σύναψη τεχνικών συμφωνιών ή ειδικών πρωτοκόλλων σε μεταγενέστερο στάδιο, στο πλαίσιο υλοποίησης του παρόντος Μνημονίου Κατανόησης. Οι σχέσεις της Ελλάδος με την Αίγυπτο έχουν βαθιές και ιστορικές ρίζες, ως αποτέλεσμα της συνύπαρξής τους στον ίδιο γεωστρατηγικό χώρο και της κοινής ιστορικής τους διαδρομής.

Η μακραίωνη παρουσία του Πατριαρχείου Αλεξανδρείας και των ελληνικών κοινοτήτων στην Αίγυπτο και η αξιολόγηση στην επιχειρηματική δραστηριότητα των ελληνικών επιχειρήσεων στη χώρα καθιστούν τις δύο χώρες φυσικά στρατηγικούς εταίρους. Οι δύο χώρες έχουν συγκλίνουσες θέσεις για την αντιμετώπιση των ζητημάτων της περιοχής. Τη σχέση των δύο χωρών συμπληρώνει η σύνδεσή τους με την Κύπρο και συμβάλλουν στη διασφάλιση της ειρήνης και την οικοδόμηση σταθερότητας και συνεργασίας στην ευρύτερη περιοχή.

Για όσα παραπάνω ανέπτυξα, εισηγούμαστε την κύρωση του Μνημονίου των Υπουργείων Άμυνας Ελλάδος και Αιγύπτου για την στρατιωτική τους συνεργασία, ως Δημοκρατική Συμπαράταξη.

Με το τρίτο νομοσχέδιο έρχεται προς κύρωση η Προγραμματική Συμφωνία 22 κρατών μελών, ανάμεσα στα οποία και η Ελλάδα, και του Ευρωπαϊκού Οργανισμού Άμυνας. Η Συμφωνία καθορίζει το ρυθμιστικό πλαίσιο του προγράμματος του Ευρωπαϊκού Οργανισμού Άμυνας, στρατιωτική εφαρμογή του Ερευνητικού Προγράμματος Διαχείρισης της Εναέριας Κυκλοφορίας του Ενιαίου Ευρωπαϊκού Ουρανού, στο πλαίσιο του ευρύτερου προγράμματος της Ευρωπαϊκής Ένωσης, Ενιαίος Ευρωπαϊκός Ουρανός, όπως αυτό προβλέπεται στους Κανονισμούς 549/2004 και 1070/2009.

Ο Ενιαίος Ευρωπαϊκός Ουρανός έχει σχεδιαστεί με σκοπό την ανάπτυξη τεχνολογικών λύσεων, για την επανασχεδίαση του ευρωπαϊκού δικτύου διαχείρισης της εναέριας κυκλοφορίας. Το πρόγραμμα στοχεύει στον καλύτερο συντονισμό μεταξύ των Υπουργείων Άμυνας των κρατών μελών και στην αποτίμηση των επιπτώσεων στον στρατιωτικό τομέα από την εφαρμογή του προγράμματος Ενιαίου Ευρωπαϊκού Ουρανού. Η Προγραμματική Συμφωνία προβλέπεται να έχει τετραετή διάρκεια και κρίνεται σημαντική για τη χώρα μας, διότι, όπως αναφέρεται και στην Αιτιολογική Έκθεση, πρώτον, η συμμετοχή στα υποστηρικτικά προγράμματα του προγράμματος, καθώς αναμένεται να συμβάλει στην αναβάθμιση και πιστοποίηση των εθνικών συστημάτων που θα ιδρυθούν, δεύτερον, θα δοθεί η δυνατότητα στην αμυντική μας βιομηχανία να συμμετάσχει σε συνεργατικά και ερευνητικά σχήματα, που θα προκύψουν από την εφαρμογή του προγράμματος.

Τώρα ερχόμαστε στις επιμέρους διατάξεις του σχεδίου νόμου. Η Προγραμματική Συμφωνία δημιουργεί το πλαίσιο για τον στρατιωτικό συντονισμό μεταξύ των Υπουργείων Άμυνας των κρατών μελών, καθώς και την αποφυγή αρνητικών συνεπειών στις αμυντικές τους δυνατότητες. Στόχος είναι ένας: να δημιουργηθεί εμπειρογνωμοσύνη στον Ευρωπαϊκό Οργανισμό Άμυνας και να αναπτυχθούν συνεργατικά σχήματα μεταξύ των κρατών μελών.

Η διαχείριση, φυσικά, και η υλοποίηση του προγράμματος θα ασκείται από μια Επιτροπή Διαχείρισης, στην οποία θα συμμετέχουν εκπρόσωποι των κρατών μελών και ο Προεδρεύων του Ευρωπαϊκού Οργανισμού Άμυνας. Η Επιτροπή θα διαχειρίζεται την εφαρμογή του προγράμματος, καθώς και τα οικονομικά του.

Για την καθημερινή διαχείριση του προγράμματος προβλέπεται η συγκρότηση μονάδας στην αρμόδια διεύθυνση του Ευρωπαϊκού Οργανισμού Άμυνας, ως εκτελεστικό όργανο του προγράμματος. Η μονάδα αυτή θα εντοπίζει οφέλη, αλλά και πιθανούς κινδύνους από την εφαρμογή του προγράμματος και θα διευκολύνει το συντονισμό των στρατιωτικών απόψεων που εκφράζονται από τα κράτη μέλη στα πλαίσια του ειδικού αυτού προγράμματος. Ακόμη, θα λειτουργεί, ουσιαστικά, ως ενδιάμεσος φορέας ανάμεσα στον Ευρωπαϊκό Οργανισμό Άμυνας και σε άλλους διεθνείς, ευρωπαϊκούς στρατιωτικούς φορείς.

Ο Ενιαίος Ευρωπαϊκός Ουρανός είναι γενικά ένα εξαιρετικό φιλόδοξο project, θα έλεγα, το οποίο στοιχίζει μεν σε χρόνο και χρήμα, φέρνει όμως αδιαμφισβήτητα οφέλη για όλους τους εμπλεκόμενους φορείς, εθνικούς και ευρωπαϊκούς και, φυσικά, για τους χρήστες των αερομεταφορών. Γι’ αυτούς τους λόγους, ψηφίζουμε, ως Δημοκρατική Συμπαράταξη, την κύρωση της Προγραμματικής Συμφωνίας του Προγράμματος Στρατιωτική Εφαρμογή του Ενιαίου Ευρωπαϊκού Ουρανού. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Κωνσταντόπουλο. Το λόγο έχει η κυρία Λιάνα Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Ευχαριστώ, κύριε Πρόεδρε. Επιτρέψτε μου να πω ότι σε κάτι τέτοιες Επιτροπές, παρότι όλα μοιάζουν ήσυχα κι ωραία, ακούγονται και πράγματα που θα έπρεπε να μας σηκώνουν την τρίχα. Όταν ακούς τους νεοναζί, τους ψηφισμένους, που είναι εδώ μέσα, να σου μιλάνε για προαιώνιους εχθρούς Ισραηλινούς και για χρήσιμους αναπτυξιακούς Μουσουλμάνους Αιγύπτιους, σου σηκώνεται και λίγο η τρίχα. Τουλάχιστον να μην υποκρινόμαστε ότι δεν ακούμε κιόλας, γιατί αυτά, που λέγονται, έχουν μια πολύ βαθιά ρατσιστική ρίζα, μια ιδιοτέλεια προσέγγισης και πασπαλίζουν έναν πολιτικό λόγο για το θεαθήναι, κατασκευάζοντας και ψευδείς πατριωτισμούς.

Πάμε στη Συμφωνία με το Ισραήλ. Η Συμφωνία, αγαπητοί συνάδελφοι, έχει πολλά θέματα νομικής υφής. Θα μπορούσε να τα συζητήσει κανείς εκτενώς σε άλλες διαδικασίες και με άλλο τρόπο, συμφωνία τη συμφωνία κι όχι τρεις μαζί, πακέτο. Μερικές παρατηρήσεις, πριν τοποθετηθώ.

Στην παρ. 5 του άρθρου 1, περιγράφονται ως δραστηριότητες, κυρίως ασκήσεις και εκπαιδεύσεις. Αυτές είναι οι στρατιωτικές δραστηριότητες. Αν είμαστε λίγο προσεκτικοί, η υποπαράγραφος ε μιλάει για οποιαδήποτε άλλη μορφή στρατιωτικής συνεργασίας.

Αυτό το «οποιαδήποτε», εμποιεί ανησυχία εις έμφρονα άνθρωπο, για να παραφράσω τη νομική ρήση. Προφανώς, αφορά σε πολεμικές επιχειρήσεις, που απλώς χαρακτηρίζονται αμυντικές.

Στο δεύτερο μέρος του άρθρου 2, συμφωνείται ότι στο μέλλον θα υπάρξουν και άλλες συμπληρωματικές συμφωνίες, που προφανώς δεν θα περνάνε τυπικά μέσα από τη Βουλή ούτε κατ’ ιδέα, γιατί έχουν ονομαστεί «συμφωνία εφαρμογής». Ποια συμφωνία εφαρμογής περνάει από την Βουλή; Καμία. Οπότε, κάνουμε ό,τι θέλουμε.

Στο τελευταίο εδάφιο της παρ. 2 του άρθρου 9, δίνεται η δυνατότητα κουκουλώματος τυχόν αδικημάτων, που τελούνται στη χώρα υποδοχής, εφόσον το ζητήσει η χώρα αποστολής, χαρακτηρίζοντάς το ιδιάζουσας σημασίας. Εσάς, δηλαδή, πώς σας φαίνεται και σας κόφτει; Μόλις υπάρχουν ποινικά αδικήματα, δεν θα το χαρακτηρίζει η πλευρά «ιδιαζούσης σημασίας»; Θα το χαρακτηρίζει. Κι έτσι, διαφεύγουμε. Μπορεί ο καθένας να κάνει ό,τι θέλει, για να υπερασπίσει πολύ συγκεκριμένα συμφέροντα.

Η στρατιωτική συνεργασία με το Ισραήλ συνεχίζεται αυξανόμενη από το 2013 με το Μνημόνιο, που είχε υπογραφεί και μνημονεύεται τώρα ως βάση της σημερινής Συμφωνίας. Ήταν ο ν.4196/2013 (ΦΕΚ Α΄ 212). Πρόκειται για μια Συμφωνία, που αφορά στο καθεστώς των εκατέρωθεν στρατιωτικών δυνάμεων, που θα δρουν στο έδαφος δύο χωρών. Αφορά μεν ασκήσεις και εκπαιδεύσεις, αλλά και κάθε άλλη μορφή συνεργασίας, που δεν είναι τίποτε άλλο από καθαρά πολεμικές επιχειρήσεις, που τις χαρακτηρίζουμε αμυντικές, για να μπορούμε να τις διεκπεραιώνουμε χωρίς να αντιδρά το πόπολο.

Αναρωτιόμαστε, έναντι ποιου θα διεξάγονται αμυντικές μορφές στρατιωτικής συνεργασίας στο έδαφος του Ισραήλ; Ποιος; Πάμε εμείς να τους βοηθήσουμε, έναντι ποιου; Απέναντι στους Παλαιστίνιους; Απέναντι στο Λίβανο; Απέναντι στη Συρία; Μήπως τα ελληνικά F-16 θα συνεισφέρουν στην άμυνα του Ισραήλ απέναντι στο Ιράν, για παράδειγμα; Για τέτοιους λόγους, προτίθεται η Κυβέρνηση να προσφέρει ελληνικές στρατιωτικές δυνάμεις στο Ισραήλ; Μήπως και η εκπαίδευση των Ισραηλινών ενόπλων δυνάμεων σε ελληνική θάλασσα, στεριά ή αέρα, είναι λιγότερο μεμπτή καθ’ υμάς; Για ποιους εχθρούς, εκπαιδεύονται εδώ ακριβώς; Το Ισραήλ βρίσκεται σε διαρκή πόλεμο και η Κυβέρνηση ΣΥΡΙΖΑ - ΑΝΕΛ μέσα στο πρώτο εξάμηνο της ζωής της, υπέγραψε μια συμφωνία αυτού του είδους, παρέχοντας, κατά τη γνώμη μας, και γην και ύδωρ. Ακόμα κι αν μας διαβεβαιώσετε, κύριε Υπουργέ, ότι δεν είναι στα σχέδια της Κυβέρνησης μια τέτοιου είδους συνδρομή της χώρας προς τους μακελάρηδες των Παλαιστινίων, τότε είναι σαφές ότι ετοιμάζεστε για τη συνεργασία με το λεγόμενο «μικρό ιμπεριαλιστή» της περιοχής για εξυπηρέτηση των σχεδιασμών, των ιμπεριαλιστικών, βεβαίως, των ΗΠΑ, του ΝΑΤΟ και της Ευρωπαϊκής Ένωσης απέναντι στους λαούς της ευρύτερης περιοχής. Καταψηφίζουμε τη Συμφωνία με το Ισραήλ, ως απαράδεκτη.

Περνάμε στην στρατιωτική συμφωνία με την Αίγυπτο. Μπορεί η στρατιωτική συμφωνία με την Αίγυπτο να μην μοιάζει με αυτήν του Ισραήλ, πλην όμως, δίνει την εντύπωση ακριβώς του κάτι παραπάνω από το σύνηθες. Ανάμεσα στις άλλες δραστηριότητες, που συμφωνούνται, περιλαμβάνεται και – άρθρο 2 παρ. 10 – «*πρόβλεψη για συμμετοχή σε ανθρωπιστικές ειρηνευτικές επιχειρήσεις, υπό την αιγίδα του ΟΗΕ*». Είναι γνωστό σε όλους μας – δεν μπορούμε να καμωνόμαστε ότι δεν το έχουμε δει, δεν το ξέρουμε, δεν το πήραμε μυρουδιά – πόσες και ποιες ιμπεριαλιστικές στρατιωτικές επεμβάσεις έχουν τη σφραγίδα του ΟΗΕ. Σε ανάλογες μελλοντικές, οι χώρες δηλώνουν πρόθυμες να χρησιμοποιήσουν τα στελέχη και το προσωπικό των ενόπλων δυνάμεων. Οι αστικές κυβερνήσεις το συνηθίζουν στις στρατιωτικές συνεργασίες, που συνάπτουν με άλλες χώρες της περιοχής, να αναβαθμίζουν τα συμφέροντα, βεβαίως, της τάξης τους και έτσι διεκδικούν, από καλύτερες θέσεις, μερίδιο στις μεγάλες ημεδαπές και ξένες επιχειρήσεις, είτε πριν είτε μετά από τους πολέμους, στους οποίους εμπλέκονται, κέρδη, τα οποία δεν υπάρχει πουθενά στον κόσμο από τέτοιου είδους συμφωνίες, που να μπορείτε να επικαλεστείτε ότι τα πήραν οι εργαζόμενοι, οι άνεργοι, η νεολαία, αυτό που λέμε, ο λαός.

Τα στελέχη των ενόπλων δυνάμεων, κατά τη γνώμη μας, πρέπει να προβληματιστούν σχετικά με το ρόλο τους. Έχουμε επισημάνει άπειρες φορές, το πώς χρησιμοποιείται η στρατιωτική διπλωματία και τον τρόπο αξιοποίησης τους ως ένοπλο Σώμα από τις κυβερνήσεις, διαχρονικά, για το ποιοι τελικά επωφελούνται από αυτήν τους την αξιοποίηση. Όπου και να κοιτάξει κανένας, έχει επωφεληθεί το μεγάλο ιδιωτικό κεφάλαιο και είναι στην κρίση τους βέβαια, αν κάτι τέτοιο αξίζει ή όχι. Καταψηφίζουμε τη Συμφωνία με την Αίγυπτο.

Περνάμε στην κύρωση της τρίτης συμφωνίας. Για να ξέρουμε για τι μιλάμε, από το 2010 ο Ευρωπαϊκός Οργανισμός Άμυνας, ο ΕΟΑ, ανέλαβε να υποστηρίξει τα κράτη μέλη στον εντοπισμό στρατιωτικών, επιχειρησιακών και οικονομικών κινδύνων που θα προέκυπταν στον Ενιαίο Ευρωπαϊκό Ουρανό. Κρατήστε αυτό το «ενιαίο», γιατί άμα ρίξουμε μια ματιά, θα καταλάβουμε πόσο «ενιαίος» είναι. Όσο είναι ενιαία και τα υπόλοιπα στην Ευρωπαϊκή Ένωση. Οι φράχτες είναι ενιαίοι, τα κλειστά σύνορα είναι ενιαία, όλα αυτά είναι ενιαία. Αφού είναι ενιαία στη γη, δεν θα είναι ενιαίος και ο ουρανός, δηλαδή; Για να είμαστε και σοβαροί. Καταφτάνουν και οι ακροδεξιοί από την Ευρώπη και αυτοί ενιαία και θα δούμε.

Το 2014, που φτάνει στη φάση της ανάπτυξης εφαρμογής του ο Ενιαίος Ευρωπαϊκός Ουρανός, ο Ευρωπαϊκός Οργανισμός Άμυνας ανέλαβε να συντονίσει τις στρατιωτικές απόψεις, συγκεντρώνοντας εισηγήσεις και απαιτήσεις από τα Υπουργεία της Άμυνας, ώστε αυτές να λαμβάνονται υπόψη κατά την εφαρμογή του SESAR.

Έχει στόχο, επίσης, να βοηθήσει στην πρόσβαση των Υπουργείων στα κονδύλια της Ευρωπαϊκής Ένωσης, για τα σχετικά προγράμματα. Για το σκοπό αυτό, φτιάχτηκε αυτή η ειδική μονάδα SESAR Shell, που μεταφράζεται σε Ερευνητικό Πρόγραμμα Διαχείρισης Εναέριας Κυκλοφορίας του Ενιαίου Ευρωπαϊκού Οργανισμού (Single European Sky A.T.M. Research) και την οργάνωση αυτής της ομάδας με την ονομασία μονάδα SESAR έρχεται να κυρώσει η χώρα μας με αυτή τη Συμφωνία που έχουμε, εδώ, μπροστά μας.

Το ΚΚΕ από τη σύσταση του Ενιαίου Ευρωπαϊκού Ουρανού έχει ταχθεί εναντίον. Γιατί; Ανάμεσα στα άλλα επιχειρήματα – που χρησιμοποίησε το κόμμα μας και καλό είναι να τα λάβετε υπόψη σας – ήταν και τα προβλήματα κυριαρχικών δικαιωμάτων, άμυνας, αλλά και αεροπλοΐας μεταξύ των νησιών και της ηπειρωτικής χώρας, που θα προκαλούσε αυτός ο μηχανισμός.

Αντικειμενικά αποδείχθηκε ορθότατος ο προβληματισμός του κόμματος. Από το 2010, ο Ευρωπαϊκός Οργανισμός Άμυνας ανέλαβε να υποστηρίξει τα κράτη μέλη στον εντοπισμό στρατιωτικών επιχειρησιακών και οικονομικών κινδύνων και σήμερα μας ζητάει να κυρώσουμε και την ειδική ομάδα με την ονομασία SESAR για το σκοπό αυτό.

Κύριε Υπουργέ, θα άξιζε στα αλήθεια τον κόπο να είχαμε μια ενημέρωση για το πώς «έτρεξαν» πραγματικά τα θέματα αρμοδιότητας του Υπουργείου σας σε σχέση με τον Ενιαίο Ευρωπαϊκό Ουρανό μέχρι σήμερα. Να ενημερώσετε την Βουλή, αν μπορείτε και θέλετε να το κάνετε σήμερα ή κάποια άλλη μέρα και τον λαό, τί ακριβώς παίζει σε αυτή την ιστορία του Ενιαίου Ευρωπαϊκού Ουρανού; Τι προβλήματα δημιουργούνται στον εναέριο χώρο; Πόσα έχουν επιλυθεί, αν έχουν επιλυθεί. Εκτός εάν μου πείτε, ότι δεν προέκυψε κανένα.

Γιατί εμείς βλέπουμε ότι ιδιαίτερα στις μέρες μας, όπου η Τουρκία είναι αποθρασυνόμενη από την παρουσία του ΝΑΤΟ στην περιοχή, καθώς η Κυβέρνησή σας την προσκάλεσε στο Αιγαίο και πραγματοποιεί εντατικές υπερπτήσεις, δημιουργώντας κλοιό από περιοχές ασκήσεων γύρω από τα Ψαρά, τα Αντίψαρα, τη Χίο, για να μην αναφέρω όλες τις περιοχές τώρα, να μείνω στις τελευταίες.

Η ενημέρωση του λαού απαιτείται για το αν και πώς έχει επηρεασθεί – προσέξτε με καλά και θα ήθελα, αν μπορείτε να μου απαντήσετε – η αρμοδιότητα της χώρας στο FIR, γιατί συμβαίνει να καλύπτει όλο το Αιγαίο σχεδόν, μέχρι και πέρα από το Καστελόριζο και τη Ρόδο.

Ο λαός, αλλά και τα Στελέχη των Ενόπλων Δυνάμεων που ασχολούνται ειδικότερα με αυτά τα θέματα σε σχέση με την Ευρωπαϊκή Ένωση και με το ΝΑΤΟ πρέπει και αυτοί να προβληματιστούν. Να μάθουμε, να ακούσουμε τις σκέψεις. Ξέρουμε ποιος ήταν και είναι ο ρόλος των ιμπεριαλιστικών οργανισμών, σε σχέση με τη χώρα και την Κύπρο διαχρονικά και επομένως, και διακυβερνητικά μέχρι σήμερα. Μήπως ένα «γκρίζο» Αιγαίο είναι απόδειξη για το πόσο εξασφαλισμένα είναι τα σύνορα της χώρας από τις μεγάλες συμμαχίες της;

Στην Ευρωπαϊκή Ένωση προωθείται ο Ενιαίος Ευρωπαϊκός Ουρανός, που η τελευταία εξέλιξή του, το SESAR Joint Undertaking, είναι οργανωμένο στα πλαίσια της σύμπραξης – προσέξτε, αγαπητοί συνάδελφοι βουλευτές – ιδιωτικού και δημόσιου τομέα. Θα συμπράττει ο ιδιωτικός και ο δημόσιος τομέας στο SESAR.

Τι είναι αυτό το «ενιαίο», λοιπόν; Μήπως στην πράξη δεν σημαίνει χαμήλωμα των συνόρων, για των οποίων είμαστε και ταγμένοι; Και το λέω αυτό σε επίπεδο πολιτικής. Τον άκουσα χθες τον Αρχηγό της Αεροπορίας, μια χαρά τα είπε, αλλά στην πραγματικότητα εδώ, μήπως στην περίπτωση του Ενιαίου Ευρωπαϊκού Ουρανού πρέπει να αναζητήσουμε επιδιώξεις για χάρη μεγάλων μονοπωλιακών συμφερόντων, όπως είναι αεροπορικές εταιρείες και εταιρείες μεταφορών;

Αφού είναι Σύμπραξη Δημοσίου και Ιδιωτικού Τομέα δεν χρειάζεται να είσαι, οπωσδήποτε, ΚΚΕ, για να κατανοήσεις ότι κάποια συμφέροντα προωθούνται. Ενδεχομένως, όμως, είναι απαραίτητο να είσαι ΚΚΕ, για να τα πεις. Διότι, αυτά δεν έχουν καμία σχέση με την άμυνα της χώρας. Όταν μπαίνει ο ιδιωτικός τομέας, δεν μπαίνει, γιατί εμπορεύεται την άμυνα της χώρας. Σας λέμε, λοιπόν, «όχι», στην Κύρωση της Στρατιωτικής Υλοποίησης του Προγράμματος SESAR του Ενιαίου Ευρωπαϊκού Ουρανού.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε την κυρία Κανέλλη.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Πρόεδρε, θέλω το λόγο, για ένα λεπτό επί προσωπικού.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Σε τι συνίσταται το προσωπικό, κύριε Παππά;

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Δώστε μου το λόγο και θα σας εξηγήσω.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Προσωπικό υπάρχει μόνο στην αναφορά ονόματος.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Έχετε το λόγο για ένα λεπτό.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Μόλις επληροφορήθην, εν τη απουσία μου και εν τη απουσία των συναδέλφων μου, της Χρυσής Αυγής ότι η βουλευτής του ΚΚΕ, κυρία Γαρυφαλλιά Κανέλλη, γνωστή μου από την παιδική μου ηλικία, πρώην στέλεχος της ΕΙΡΤ και δημοσιογράφος, αλλά και χρόνων βουλευτής – και εξ’ όσων έχω διαβάσει και στον Τύπο, φίλη της ελληνικής μπουρζουαζίας, αλλά και στελεχών της Νέας Δημοκρατίας, όπως του συγχωρεμένου Προέδρου της Δημοκρατίας, Κωνσταντίνου Τσάτσου – εκστόμισε απαράδεχτους χαρακτηρισμούς για εμένα προσωπικά και το κόμμα μου.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αυτό δεν είναι προσωπικό, αλλά μετατρέπεται σε προσωπικό.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Σύμφωνα με τη συζήτηση, που έλαβε χώρα….

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Αυτά δεν έχουν σχέση.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Μην με διακόπτετε, κύριε Πρόεδρε, σας παρακαλώ…..

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αφού δεν είναι προσωπικό, πρέπει να τον διακόψετε, κύριε Πρόεδρε.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): ……. σύμφωνα με τη συζήτηση που έλαβε χώρα στη Διάσκεψη των Προέδρων, αλλά και σύμφωνα με τη στοιχειώδη δεοντολογία, που πρέπει να διέπει τους ανθρώπους, που έχει να κάνει με το ήθος και την αγωγή του καθενός, παρακαλώ, για να μη πω, απαιτώ, κύριε Πρόεδρε, να προβείτε στις ανάλογες συστάσεις στην εν λόγω βουλευτή και να διαγράψετε τους χαρακτηρισμούς της από τα πρακτικά.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, να μου δώσετε, τώρα, πραγματικά, το λόγο επί προσωπικού.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Παππά, ο καθένας κρίνεται γι’ αυτά που λέει και γι’ αυτά που κάνει. Επομένως, εδώ, τελειώνει το θέμα.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Όχι, όχι. Αναφέρθηκε με βιογραφικά στοιχεία. Τη ναζιστική κακοήθεια να αναφέρεσαι ιδεολογικώς σε αυτά, που αερολογώντας και μπουρδολογώντας, πασπαλίζουν τις πολιτικές τους θέσεις. Αναφέρθηκα σε εκφράσεις, όπως «προαιώνιοι εχθροί» και «χρήσιμα πράγματα» σε αυτούς, τους οποίους, κατά καιρούς, έχουμε την εμπειρική, ζώσα, τωρινή και όχι προαιώνια θέση για το πώς φέρονται και πώς σκέφτονται. Έχουμε δει τα περιοδικά τους, έχουμε δει τους ναζιστικούς τους χαιρετισμούς και έχουμε δει και τα ναζιστικά τους αποτελέσματα. Η αναφορά προσωπικά στο βιογραφικό μου και με αυτόν τον τρόπο, για να αντιπαρατεθεί πολιτικά, είναι ιδιοσυστασία. Όταν είσαι Χρυσαυγίτης, θα το κάνεις.

Αντιπαρέρχομαι και επισημαίνω. Καταγγέλλω ότι δε διακόπηκε, διότι ο Κανονισμός είναι σαφής και η αναφορά επί προσωπικού πρέπει να είναι επί προσωπικού. Όταν, λοιπόν, μιλάς έτσι, δεν κάνεις τίποτα άλλο από το να αναπαράγεις το επιχείρημα της δίκης του Κορυδαλλού, που δεν τρέχει επί τρία χρόνια.

*(Φασαρία στην Αίθουσα)*

Δεύτερον, δεν μπορεί να δεχθεί το Σώμα, εδώ, απαίτηση να διαγραφούν από τα πρακτικά πολιτικές τοποθετήσεις, τις οποίες απηύθυνα.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Από την ιστορία δε διαγράφονται ούτε ο Τσάτσος ούτε ο Βαρδινογιάννης ούτε …..

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, με συγχωρείτε, το να μιλάει ο Χρήστος Παππάς για εμένα ισοδυναμεί με τίτλο τιμής. Κλείνοντας, εάν δεν με υπερασπιστείτε επί προσωπικού όλοι οι συνάδελφοι και εσείς, θα αποχωρήσω από τη αίθουσα σε ένδειξη διαμαρτυρίας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρία Κανέλλη, ήμουν απολύτως σαφής. Ο καθένας κρίνεται από αυτά, που κάνει και από αυτά, που λέει. Ο λαός έχει κρίση, έχει μνήμη και, εδώ, κλείνει το θέμα.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Μια μικρή επισήμανση. Έχει πάψει προ πολλού να υπάρχει το ΕΙΡ.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Το 1973 ήταν, κυρία Κανέλλη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Παππά, δεν έχετε το λόγο. Σας παρακαλώ να συνεχίσουμε. Το λόγο έχει ο κ. Λυκούδης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Ιωάννης Θεωνάς, Ιωάννης Δέδες, Αφροδίτη Θεοπεφτάτου, Δημήτριος Εμμανουηλίδης, Έφη Γεωργοπούλου-Σαλτάρη, Γεώργιος Πάλλης, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Ιωάννης Θεοφύλακτος, Γεώργιος Πάντζας, Δημήτριος Ρίζος, Ανδρέας Ριζούλης, Νικόλαος Παπαδόπουλος, Ελένη Σταματάκη, Αφροδίτη Σταμπουλή, Αντώνιος Συρίγος, Γεωργία Γεννιά, Χαρά Καφαντάρη, Γεώργιος Δημαράς, Δημήτριος Βέττας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Σταύρος Καλαφάτης, Ιωάννης Κεφαλογιάννης, Γεώργιος Κουμουτσάκος, Νικόλαος Παναγιωτόπουλος, Κωνσταντίνος Τασούλας, Κωνσταντίνος Τσιάρας, Παναγιώτης Ηλιόπουλος, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Δημήτριος Κωνσταντόπουλος, Λιάνα Κανέλλη, Αθανάσιος Παφίλης, Σταύρος Τάσσος, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «ΠΟΤΑΜΙΟΥ»): Κυρίες και κύριοι συνάδελφοι, για να έχουμε μια, κατά τη γνώμη μου, αντικειμενική εκτίμηση για την ανάγκη της Κύρωσης της Συμφωνίας της χώρας μας με το Κράτος του Ισραήλ, χρειάζεται μια μικρή αναδρομή στις διακυμάνσεις που έχει περάσει αυτή η σχέση μέχρι τώρα.

Μετά τον πόλεμο, δηλαδή από το 1950 μέχρι και το 1980, στα μάτια των Ισραηλινών διπλωματών, η Ελλάδα ήταν μια χώρα με οργανική σχέση με τους Άραβες της Μέσης Ανατολής, η οποία δεν εκφραζόταν μόνον οικονομικά ή πολιτισμικά, αλλά και μέσα από τον παροικιακό ελληνισμό της Αιγύπτου ή της Λιβύης. Αυτοί οι δεσμοί άρχισαν να χαλαρώνουν μετά την συγκεκριμένη στάση που είχε απέναντι στις ελληνικές κοινότητες της Αίγυπτου ο Νάσερ, στη δεκαετία του 1950, τόσο η Αθήνα όσο και η Λευκωσία…….

Μπορώ να σταματήσω, εάν θέλετε, κύριε Πρόεδρε, για να λύσουν τα προβλήματα οι συνάδελφοι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Σας παρακαλώ αγαπητοί συνάδελφοι, κάντε ησυχία. Συνεχίστε, κύριε Λυκούδη, σας ακούμε με προσοχή.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «ΠΟΤΑΜΙΟΥ»): Αργότερα, όμως, τόσο η Αθήνα όσο και η Λευκωσία εκτιμούσαν – όταν προέκυψε το Κυπριακό ζήτημα – ότι η λύση του θα περνούσε από τα Ηνωμένα Έθνη και σύμφωνα με την Ισραηλινή πάντα ανάγνωση, το ισοζύγιο ανάμεσα στην μία ψήφο του Τελ Αβίβ και στις πολύ περισσότερες ψήφους των Αραβικών κρατών ήταν για την Αθήνα και τη Λευκωσία συντριπτικά υπέρ της επιλογής της συμπαράταξης με τον Αραβικό κόσμο.

Άλλωστε, ήδη, από τον «Πόλεμο των έξι Ημερών» του 1967, το Ισραήλ είχε πάψει να εμφανίζεται ως ο Δαβίδ, αλλά ως ο Γολιάθ, της Μέσης Ανατολής. Επίσης, η ενεργειακή κρίση το 1973, έδωσε ένα πρόσθετο λόγο στις ελληνικές κυβερνήσεις να στέκονται επιφυλακτικά απέναντι στο Τελ Αβίβ και σε οποιαδήποτε προσέγγιση. Θα ήθελα σε αυτό το σημείο να θυμηθούμε κιόλας την περίοδο – τη δικαιολογημένη, σε εκείνη την φάση – εντονότατη αντιαμερικανική ρητορική πολιτική, που υπήρχε, στον πολιτικό κόσμο της χώρας, που έδινε μια ακόμη μεγαλύτερη απόσταση στη σχέση μας με το Ισραήλ.

Αυτή η εικόνα, αυτό το κλίμα, άλλαξε, ουσιαστικά, όταν το 1990, με την Κυβέρνηση του Κωνσταντίνου Μητσοτάκη αναγνωρίστηκε de jure το Ισραήλ, διότι, μέχρι τότε η αναγνώρισή του ήταν de facto. Η Αθήνα δεν είχε πλήρη διπλωματική σχέση με το Ισραήλ.

Στην πραγματικότητα, η ειρηνευτική διαδικασία μεταξύ Ισραηλινών και Αράβων, που διαδραματίστηκε στη Μαδρίτη και το Όσλο, έκανε τότε τα πράγματα ευκολότερα και απαλλαγμένοι από την διχαστική λογική μηδενικού αθροίσματος του Ψυχρού Πολέμου, η Αθήνα δεν ήταν πλέον υποχρεωμένη να επιλέξει μεταξύ του Ισραήλ και του Αραβικού Κόσμου. Ουσιαστικά, ήταν το τέλος του τριγώνου Ελλάδα – Ισραήλ – Αραβικός Κόσμος.

Στη δεκαετία του 1990, έμελλε όμως να υπάρξει ένα άλλο τρίγωνο με καθαρώς περιφερειακή διάσταση. Το άνοιγμα του Τελ Αβίβ προς την Άγκυρα, επίσης, δημιούργησε de facto το τρίγωνο Ελλάδας – Τουρκίας – Ισραήλ. Βεβαίως, το Ισραήλ ενδιαφερόταν με τη σειρά του να αποσυνδέσει την Τουρκία από τους Άραβες, εγκλωβίζοντας στρατηγικά, πρωτίστως, τη Συρία και δευτερευόντως, το Ιράν. Η παρενέργεια, όμως, της κίνησης αυτής, ήταν ότι οι Ισραηλινοί εισήλθαν στο ζωτικό χώρο της εξωτερικής πολιτικής της Αθήνας, εμπλεκόμενοι στις ελληνοτουρκικές σχέσεις.

Όλα αυτά τα λέω, για να δούμε, πόση ανάγκη υπήρξε έκτοτε και υπάρχει και σήμερα, της ανάπτυξης μιας άλλης πολιτικής απέναντι στο Κράτος του Ισραήλ. Σήμερα, έχουμε μια θεαματική βελτίωση – θα έλεγα από το 2000 και μετά – στις σχέσεις της χώρας μας με το Κράτος του Ισραήλ και νομίζω ότι η εμβάθυνση των σχέσεων της Ελλάδας με το Ισραήλ, που βασίζεται στις σημαντικές δυνατότητες μίας αμοιβαίως επωφελούς συνεργασίας σε σειρά τομείς, όπως, η οικονομία, ο τουρισμός, το εμπόριο, οι επενδύσεις, η αγροτική ανάπτυξη, η άμυνα, η τεχνολογία, η ενέργεια, το περιβάλλον, η ναυτιλία και η εκπαίδευση, είναι, νομίζω, προφανής η ανάγκη να υπάρξει η ανάπτυξή τους.

Επίσης, η πολύπλευρη συνεργασία μεταξύ των δύο χωρών αποσκοπεί στην προώθηση της ανάπτυξης και της σταθερότητας στην Ανατολική Μεσόγειο, χωρίς, βεβαίως, αποκλεισμούς και χωρίς να στρέφεται εναντίον οποιουδήποτε τρίτου και υπαγορεύεται από τις πολλαπλές προκλήσεις ασφάλειας της περιοχής.

Υπ’ αυτή την έννοια, εμείς είμαστε υπέρ της Κύρωσης της Συμφωνίας της χώρας μας με το Ισραήλ.

Έρχομαι τώρα σε μία, κατά τη γνώμη μου, πιο απλή αναφορά, σε ό,τι αφορά στην επιχειρηματολόγησή της, Κύρωση του Μνημονίου Κατανόησης για τη στρατιωτική συνεργασία με την Αίγυπτο. Η σύναψη και η Κύρωση του παρόντος Μνημονίου Κατανόησης κρίνεται επωφελής, καθόσον η Αίγυπτος αποτελεί χώρα με ιδιαίτερη γεωπολιτική βαρύτητα, τόσο για την περιοχή όσο και για το μουσουλμανικό κόσμο, αλλά και ειδικότερα, για τη χώρα μας στην παρούσα συγκυρία, κατά την οποία, η Αραβική αυτή Δημοκρατία, υπό νέα ηγεσία, προσπαθεί να αναδιατάξει σε ένα βαθμό τις διεθνείς της σχέσεις.

Επιπλέον, η συνεχής αναβάθμιση της διμερούς στρατιωτικής συνεργασίας με την Αραβική Δημοκρατία της Αιγύπτου συνιστά μία, στρατιωτικού χαρακτήρα, επιλογή της χώρας μας και υπό το πρίσμα του ισοζυγίου των σχέσεών μας με το Κράτος του Ισραήλ και της αποφυγής δημιουργίας εντυπώσεων ότι έχει η χώρα μας μονομερείς συνεργασίες.

Ψηφίζουμε και την Κύρωση του Μνημονίου Κατανόησης για τη στρατιωτική συνεργασία με την Αραβική Δημοκρατία της Αιγύπτου.

Έρχομαι στην τρίτη, κατά σειρά, Κύρωση. Βασική επιλογή στρατηγικού χαρακτήρα της χώρας μας είναι η ένταξή της στην μεγάλη ευρωπαϊκή οικογένεια, στην ευρωπαϊκή κοινότητα. Αυτές οι μεγάλες πολιτιστικές και στρατηγικές επιλογές της χώρας έχουν παρεπόμενα, θετικά ή αρνητικά κατά άλλους. Δεν μπορούμε να αποκόπτουμε τη σχέση μας με τις μεγάλες οικονομικές και πολιτικές ολοκληρώσεις, μία εκ των οποίων είναι η Ευρώπη και στην οποία θέλουμε να είμαστε, αν δεν δούμε και τι συνεπάγονται όλα αυτά.

Με την υιοθέτηση από την Ευρωπαϊκή Ένωση της ανάληψης και πραγματοποίησης κοινών προγραμμάτων για την ανάπτυξη του Προγράμματος SESAR του Ευρωπαϊκού Οργανισμού Άμυνας, η αμυντική κοινότητα όφειλε να εμπλακεί σε μία πιο συστηματική βάση. Η ανάπτυξη των Προγραμμάτων SESAR σε σχέση με την εθνική Άμυνα των χωρών παραμένει στην αρμοδιότητα των οικείων κρατών.

Ωστόσο, ο στρατιωτικός συντονισμός σε ευρωπαϊκό επίπεδο είναι απαραίτητος, ώστε να αποφευχθούν, τυχόν, αρνητικές επιπτώσεις στην αμυντική δυνατότητα. Με αυτό το στόχο, η στρατιωτική υλοποίηση του συγκεκριμένου Προγράμματος ιδρύθηκε στο πλαίσιο του Ευρωπαϊκού Οργανισμού Άμυνας, ενώνοντας την εμπειρία των κρατών μελών, ώστε να συμβάλλει στο συντονισμό μεταξύ των Υπουργείων Άμυνας. Σκοπός της Προγραμματικής Συμφωνίας είναι ο στρατιωτικός συντονισμός μεταξύ των Υπουργείων Άμυνας των κρατών μελών. Προφανώς, διαφαίνεται όφελος της χώρας μας από τις ευκαιρίες, οι οποίες θα προκύψουν εξαιτίας της ανάμειξης της Ελληνικής Αμυντικής Βιομηχανίας σε συνεργατικά και ερευνητικά προγράμματα. Η συμμετοχή της χώρας μας στα κοινά Προγράμματα δημιουργεί, παράλληλα, ένα κλίμα συνεργασίας και αλληλοεκτίμησης.

Θα ήθελα να πω – και νομίζω ότι στην Ολομέλεια θα πάρουμε μία απάντηση – ότι δεν διευκρινίζεται ακριβώς, με βάση ποιες παραμέτρους αποφασίζεται το ύψος της οικονομικής συμμετοχής. Η Ελλάδα έχει την όγδοη μεγαλύτερη συμμετοχή σε σύνολο 18 χωρών. Μικρή είναι, αλλά έχει μία σημασία η κατάταξη στις χώρες, οι οποίες θα μπορούσαν να συμμετέχουν με οικονομική εισφορά. Θεωρώ ότι η χώρα μας θα μπορούσε να συμμετέχει, όπως και άλλες χώρες, με αποσπασμένους εμπειρογνώμονες.

Ψηφίζουμε και αυτή την Κύρωση της Συμφωνίας, κύριε Πρόεδρε. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κυρίες και κύριοι συνάδελφοι, κύριε Υπουργέ, επιτρέψτε μου να εκφράσω, καταρχήν, τη λύπη μου για την άδικη επίθεση που δέχτηκε η Βουλευτής του ΚΚΕ, η κυρία Λιάνα Κανέλλη, εν μέσω εθνικιστικών «κορόνων», οι οποίες δεν διευκολύνουν και δεν ενδυναμώνουν το αίσθημα κοινής ασφάλειας, όπως αυτό εκφράζεται από το Υπουργείο μας, το Υπουργείο Εθνικής Άμυνας, στο εσωτερικό και το εξωτερικό της χώρας.

Συζητάμε σήμερα δύο Συμφωνίες και μία Κύρωση. Επιτρέψτε μου, να ξεκινήσω την εισήγησή μου, κάνοντας αναφορά στη Συμφωνία, που υπογράφηκε στις 25 Νοεμβρίου του 2014, μεταξύ της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου.

Πριν υπεισέλθω στις λεπτομέρειες της Συμφωνίας, επιτρέψτε μου να κάνω μια αναφορά στις διμερείς σχέσεις μεταξύ Ελλάδας και Αιγύπτου. Οι διπλωματικές σχέσεις των δύο χωρών χρονολογούνται από τον Αύγουστο του 1833 με τον διορισμό από την τότε Ελληνική Κυβέρνηση, του μεγάλου ευεργέτη, Μιχαήλ Τοσίτσα, ως πρώτου προξένου της Ελλάδας στην Αλεξάνδρεια.

Οι σχέσεις της Ελλάδος με την Αίγυπτο έχουν βαθιές ιστορικές ρίζες, ως αποτέλεσμα της συνύπαρξής τους στον ίδιο γεωστρατηγικό χώρο και της κοινής ιστορικής τους διαδρομής. Σημαντικό ρόλο σε αυτό έχει η παρουσία του Πατριαρχείου Αλεξανδρείας, των ελληνικών κοινοτήτων στην Αίγυπτο και η αξιόλογη επιχειρηματική δραστηριότητα ελληνικών επιχειρήσεων στη χώρα. Ελλάδα και Αίγυπτος συνεργάζονται στενά στους διεθνείς Οργανισμούς, όπως επίσης, και στο πλαίσιο της Ένωσης για τη Μεσόγειο. Η πάγια θέση της Ελλάδας υπέρ μιας δίκαιης, συνολικής και μόνιμης λύσης στο Μεσανατολικό, αποτελεί θέμα μείζονος σημασίας για την εξωτερική πολιτική της Αιγύπτου και συμβάλλει δε, περαιτέρω, στη διατήρηση των εξαιρετικών πολιτικών σχέσεων και των δύο χωρών.

Όσον αφορά στην υπό κύρωση Συμφωνία, αυτή έχει ως στόχο να δημιουργήσει το νομικό πλαίσιο για τη στρατιωτική συνεργασία μεταξύ των δύο πλευρών. Η εν λόγω Συμφωνία στηρίζεται στις αρχές της ισότητας και του αμοιβαίου σεβασμού της εθνικής κυριαρχίας. Ειδικότερα, στο άρθρο 2 του παρόντος νομοσχεδίου, γίνεται εκτενής αναφορά στους τομείς, που θα υπάρξει συνεργασία των δύο πλευρών. Ενδεικτικά, θα αναφέρω μερικούς τομείς, όπως αυτόν της πολιτικής άμυνας και ασφάλειας, καθώς επίσης και αυτών της αμυντικής βιομηχανίας και της επιστημονικής έρευνας.

Όσον αφορά στη δεύτερη Συμφωνία, μεταξύ της Ελλάδος και του Ισραήλ, αυτή υπογράφτηκε στο Τελ Αβίβ, στις 19 Ιουλίου 2015. Οι σχέσεις των δύο χωρών είναι ιδιαίτερα καλές και υπάρχει συνεργασία σε πάρα πολλούς τομείς, όπως η οικονομία, το εμπόριο, ο τουρισμός, οι επενδύσεις, η άμυνα και η ναυτιλία. Η πολύπλευρη συνεργασία μεταξύ των δύο χωρών αποσκοπεί στην προώθηση της ανάπτυξης και σταθερότητας στην Ανατολική Μεσόγειο. Άλλο ένα σημαντικό στοιχείο, που αφορά στις σχέσεις των δύο χωρών, είναι και το αδιάληπτο ενδιαφέρον της Ελληνικής Πολιτείας έναντι του Πατριαρχείου των Ιεροσολύμων, το οποίο αποτελεί, για όλους εμάς τους Ορθόδοξους Χριστιανούς, σύνδεσμο με αυτά τα Άγια χώματα.

Σε αυτό το σημείο, επιτρέψτε μου να εξάρω το έργο του Υπουργού Εθνικής Άμυνας και Προέδρου των Ανεξαρτήτων Ελλήνων, ο οποίος πέρυσι το καλοκαίρι, σε επίσημη επίσκεψή του στο Ισραήλ, ολοκλήρωσε την υπογραφή αυτής της Συμφωνίας, η οποία εκκρεμούσε τα τελευταία χρόνια και περιέχει συγκεκριμένες ρυθμίσεις για τη διαμονή στρατιωτικών δυνάμεων της μιας χώρας στο έδαφος της άλλης. Βέβαια, θα μου επιτρέψετε να αναφέρω, ότι τα τότε δημοσιεύματα, τόσο στο ηλεκτρονικό όσο και στον έντυπο Τύπο, εξήραν τη σημασία αυτής της Συμφωνίας. Τυχαία κρατώ στα χέρια μου την εφημερίδα του Βήματος, το οποίο είχε σε πρωτοσέλιδο τον τίτλο: «Σε εντυπωσιακό βαθμό η συνεργασία Ελλάδος - Ισραήλ με τον κ. Καμμένο και τον ομόλογό του, Υπουργό Άμυνας του Ισραήλ».

Ενδεικτικό, λοιπόν, της σημασίας, που έχει η εν λόγω Συμφωνία, είναι το γεγονός ότι η Ελλάδα είναι μόλις η δεύτερη χώρα που έχει υπογράψει – και είναι σημαντικό – τέτοιου είδους συμφωνία με το Ισραήλ. Η άλλη είναι οι Ηνωμένες Πολιτείες Αμερικής. Τέτοιου είδους συμφωνίες βοηθούν σημαντικά στη διατήρηση της σταθερότητας και της ευημερίας στην ευρύτερη περιοχή της Ανατολικής Μεσογείου. Αυτές οι συνεργασίες, ιδιαίτερα στις μέρες μας, κρίνονται άκρως σημαντικές, καθώς από τη μια μεριά έχουμε την Τουρκία, η οποία επιδεικνύει έναν απροκάλυπτο επεκτατισμό και από την άλλη, έχουμε να αντιμετωπίσουμε το φλέγον θέμα της τρομοκρατίας.

Σε ό,τι αφορά στην τελευταία Συμφωνία, αυτή καταρτίστηκε από τον Ευρωπαϊκό Οργανισμό Άμυνας σε συνεργασία με 22 κράτη μέλη της Ευρωπαϊκής Ένωσης. Η χώρα μας υπέγραψε τη Συμφωνία αυτή στις 15/5/2014.

Πριν υπεισέλθω στις λεπτομέρειες της υπό κύρωση Συμφωνίας, επιτρέψτε μου να κάνω μια γενική αναφορά για το πρόγραμμα του Ενιαίου Ευρωπαϊκού Ουρανού. Η Ευρώπη έχει από τους πλέον πολυσύχναστους ουρανούς του κόσμου, με έως και 50.000 πτήσεις, που διασχίζουν τον ευρωπαϊκό εναέριο χώρο καθημερινά. Παρά την αυξανόμενη ζήτηση, η διαχείριση της εναέριας κυκλοφορίας στην Ευρώπη έχει παραμείνει κολλημένη στο παρελθόν. Το έργο αυτό έχει ως στόχο να οργανώσει τον ευρωπαϊκό εναέριο χώρο σε λειτουργικά τμήματα, με βάση τις ροές κυκλοφορίας. Στο έργο αυτό περιλαμβάνεται η ανάπτυξη ενός νέου συστήματος διαχείρισης της εναέριας κυκλοφορίας, ώστε να επιτύχει περισσότερη κυκλοφορία με μεγαλύτερη ασφάλεια και χαμηλότερο κόστος, χρησιμοποιώντας παράλληλα τις νέες τεχνολογίες.

Ειδικότερα, η υπό κύρωση Συμφωνία έχει ως στόχο το συντονισμό μεταξύ των Υπουργείων Άμυνας των κρατών μελών της Ευρωπαϊκής Ένωσης και την αποτίμηση των επιπτώσεων στο στρατιωτικό τομέα από την εφαρμογή του προγράμματος του Ενιαίου Ευρωπαϊκού Ουρανού. Επίσης, σκοπεύει να συμβάλει στην ενίσχυση του συντονισμού μεταξύ των Υπουργείων Άμυνας, δημιουργώντας προγράμματα συνεργασίας. Η χώρα μας αναμένεται να έχει σημαντικά οφέλη από τη Συμφωνία αυτή, καθώς θα αναβαθμίσει και θα πιστοποιήσει τα υφιστάμενα εθνικά συστήματα. Επίσης, θα είναι σημαντικό το όφελος των ευκαιριών, που θα προκύψουν, από τη συμμετοχή της ελληνικής αμυντικής βιομηχανίας σε αυτά τα προγράμματα.

Κλείνοντας, κύριε Πρόεδρε, οι Ανεξάρτητοι Έλληνες υπερψηφίζουμε τα παρόντα σχέδια νόμου, από τα οποία η χώρα μας θα έχει πολλαπλά οφέλη, καθώς αναμένεται να συμβάλουν σημαντικά στη συνολική αναβάθμιση των σχέσεών μας με τις χώρες αυτές, επιτυγχάνοντας τη διασφάλιση της σταθερότητας στην περιοχή. Ταυτόχρονα, θα συμβάλει στην περαιτέρω εμπέδωση σχέσεων εμπιστοσύνης για την καλύτερη ανάπτυξη των οικονομικών σχέσεων και συνεργασιών. Ευχαριστώ.

ΔΗΜΗΤΡΗΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριε Υπουργέ, η Ένωση Κεντρώων χαιρετίζει τα τρία νομοσχέδια, τα οποία έρχονται στην Επιτροπή μας, δύο Συμφωνίες και μια Κύρωση, από το Υπουργείο σας. Θα ήθελα, όμως, να επιμείνω σε έναν προβληματισμό, όπως προκύπτει από τις θέσεις των μελών της Ελληνικής Κυβέρνησης πριν τον Ιανουάριο του 2015 και στη συνέχεια μετά από αυτόν, αλλά κυρίως, στον τρόπο με τον οποίο ασκείται η πολιτική αυτή από την υπάρχουσα Κυβέρνηση και θα γίνω πιο συγκεκριμένος.

«*Είναι μεγάλη μου τιμή να βρίσκομαι στην ιστορική σας πρωτεύουσα και να συναντώ τις εξοχότητές σας*», Αλέξης Τσίπρας. Τα γραπτά μένουν, κυρίες και κύριοι συνάδελφοι, και όπως έγραψε ο ίδιος ο Πρωθυπουργός, στις 26 του περασμένου Νοεμβρίου στο βιβλίο επισκεπτών του Προέδρου του Ισραήλ, ήταν μεγάλη τιμή γι’ αυτόν να βρίσκεται στην πρωτεύουσα του Ισραήλ. Ίσως όσοι δεν γνωρίζουν, να μην αντιληφθούν αμέσως τη βαρύτητα της συγκεκριμένης Πρωθυπουργικής τοποθέτησης, όμως, η Ελλάδα δεν έχει αναγνωρίσει την Ιερουσαλήμ ως πρωτεύουσα του Ισραήλ, γι’ αυτό και η Ελληνική Πρεσβεία βρίσκεται στο Τελ Αβίβ, όπως άλλωστε και των υπολοίπων Δυτικών κρατών, ακριβώς για τον ίδιο λόγο.

Το γεγονός πως λίγες μέρες πριν ο ίδιος ο κ. Τσίπρας, μιλώντας με την Παλαιστινιακή Αρχή, τασσόταν υπέρ ενός Παλαιστινιακού κράτους, με πρωτεύουσα την Ανατολική Ιερουσαλήμ, δεν τον υποχρέωνε να κοκκινίσει από ντροπή, όταν υπέγραφε τη δική του αναγνώριση της Ιερουσαλήμ ως πρωτεύουσας του Ισραήλ. Αναρωτιέμαι, αν ζήτησε κανείς τη συμβουλή του Ελληνικού Διπλωματικού Σώματος, το οποίο μοιάζει να το αγνοείτε στην παρούσα φάση, απαξιώνοντας έτσι την πολύτιμη εμπειρία αναντικατάστατων στελεχών του.

Κυρίες και κύριοι συνάδελφοι, υπάρχουν δύο πολύ σοβαρά ζητήματα, με τα οποία οφείλει να ασχοληθεί σήμερα αυτή η Επιτροπή. Το ένα είναι το γεγονός πως αν κυρώσουμε αυτή τη Συμφωνία, η Ελλάδα θα γίνει η δεύτερη χώρα παγκοσμίως, που θα έχει σε ισχύ μια τέτοια Συμφωνία με το Ισραήλ και εδώ θα συμφωνήσω με τον συνάδελφο, τον κ. Κατσίκη. Η άλλη χώρα είναι οι Ηνωμένες Πολιτείες της Αμερικής.

Το άλλο σοβαρό ζήτημα είναι πως αυτή την τεράστιας σημασίας γεωπολιτική στροφή της χώρας προς το Ισραήλ, που ξεκίνησε ο Γεώργιος Παπανδρέου το 2010 και συνέχισε ο Αντώνης Σαμαράς με αποκορύφωση τη σύγκληση του πρώτου Συμβουλίου Ελλάδας-Ισραήλ το 2014, την συνεχίζουν ο κ. Τσίπρας και ο κ. Καμμένος με υπερβάλλοντα ζήλο. Μετά και την υπογραφή αυτής της Συμφωνίας και την εφαρμογή της, ήρθε η αναγνώριση Παλαιστινιακού Κράτους τον περασμένο Δεκέμβριο από την Βουλή των Ελλήνων όχι από την Ελληνική Κυβέρνηση.

Οι Έλληνες Βουλευτές, τα μέλη του εθνικού Κοινοβουλίου, αναγνώρισαν Παλαιστινιακό κράτος, όχι η Ελληνική Κυβέρνηση. Δεν έχει δικαίωμα η Ελληνική Κυβέρνηση να κρύβεται πίσω από το Κοινοβούλιο και να εκμεταλλεύεται τον πόνο των Παλαιστινίων, λέγοντας ταυτόχρονα ψέματα στους Έλληνες πολίτες. Και η απόδειξη του ότι η Κυβέρνηση είχε από την αρχή πρόθεση να εξαπατήσει τον Ελληνικό λαό, έρχεται σήμερα εδώ, με αυτό το προς Κύρωση από το ίδιο το Κοινοβούλιο, ουσιαστικά, νομοσχέδιο.

Το «όχι» το κάνατε «ναι», για να παραμείνει η χώρα στην Ευρωζώνη. Το τρίτο Μνημόνιο το υπογράψατε και τα καταστροφικά νομοσχέδια τα ψηφίσατε, γιατί σας εκβιάζουν οι δανειστές. Πώς επιτρέπετε να κυκλοφορούν τα στελέχη του ΣΥΡΙΖΑ στα κανάλια και να κλαίγονται πως ό,τι κάνουν, το κάνουν εκβιαζόμενοι, την ίδια ώρα που από το βήμα της Βουλής ο Πρωθυπουργός μας λέει πως η Ελληνική Κυβέρνηση δεν εκβιάζεται. Και οι κ. Τσακαλώτος και Κατρούγκαλος περηφανεύονται για την πατρότητα μέτρων, όπως είναι η κατάργηση του ΦΠΑ στα νησιά, πατρότητας του Τσακαλώτου και η κατάργηση των επικουρικών συντάξεων, πατρότητας Κατρούγκαλου.

Όλα, λοιπόν, όσα κάνετε ως εκβιαζόμενοι σωτήρες, δεν μπορούν να δικαιολογήσουν το γεγονός πως αποδεχτήκατε και υπηρετείτε πλέον με εντυπωσιακή προσήλωση, την γεωπολιτική στροφή της χώρας προς το Ισραήλ. Καθώς όλοι διαπιστώνουν πως κατά όνομα μια Αριστερή Κυβέρνηση προχώρησε μέσα σε ένα χρόνο περισσότερο από όλες τις άλλες κυβερνήσεις της Μεταπολίτευσης, συνολικά, στην απόλυτη ενδυνάμωση των Ελληνοϊσραηλινών σχέσεων, ειδικά, στο τομέα της στρατιωτικής συνεργασίας. Εκβιαζόμενοι κάνατε αυτή τη μεταστροφή; Σας ερωτώ και επιθυμώ να λάβω μια απάντηση. Ο κ. Κουράκης, ο σεβαστός συνάδελφος και Αντιπρόεδρος της Βουλής, τι έχει να πει για τη σημερινή Συμφωνία; Να σας πω τι έλεγε στους πολίτες της Θεσσαλονίκης, όταν ζητούσε την ψήφο τους; Πού είναι ο κ. Αμανατίδης να εξηγήσει στους πολίτες της Θεσσαλονίκης, ως Υφυπουργός Εξωτερικών πια, την μεταστροφή του ΣΥΡΙΖΑ στο Παλαιστινιακό;

Η πόλη της Θεσσαλονίκης φημίζεται για την ανεκτικότητά της. Η πόλη της Θεσσαλονίκης έχει γνήσιο χαρακτήρα και σέβεται το διαφορετικό, έχει μάθει να κάνει υπομονή και δεν οργίζεται. Δεν σημαίνει αυτό πως δεν βλέπουν οι πολίτες της το τι γίνεται. Το βλέπουμε στη Θεσσαλονίκη. Έχουν πέσει τα βάρη από το προσφυγικό. Πόσους προσφυγικούς καταυλισμούς θα έχουμε μέχρι το Σεπτέμβρη στη Θεσσαλονίκη; Πόσους στη Μακεδονία σε σχέση με την υπόλοιπη Ελλάδα; Για πόσο καιρό; Νομίζετε ότι δεν βλέπουμε τι γίνεται; Το μετρό της Θεσσαλονίκης μας έχει μάθει πολλά για την αξία των υποσχέσεων.

Πρέπει αυτό, κάποια στιγμή, να σταματήσει. Η Ένωση Κεντρώων αυτό επιδιώκει. Ο πολιτικός λόγος της Ένωσης Κεντρώων επιδιώκει να στηρίζεται σε λογικά επιχειρήματα με γνώμονα τα συμφέροντα του λαού και της πατρίδας. Η πολιτική εξαπάτηση πρέπει να σταματήσει. Να εξηγήσουν επαρκώς οι συνάδελφοι του ΣΥΡΙΖΑ, στα στελέχη και τους ψηφοφόρους τους, το ποιος υποχρέωσε να αλλάξουν θέσεις και απόψεις και τελικά να βαδίσουν στο μονοπάτι που χάραξαν οι κυβερνήσεις Παπανδρέου, Παπαδήμα και Σαμαρά;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Επιτρέψτε μου, στο Α΄ αναφέρεστε στο Β΄ ή στο Γ΄;

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Η ανάλυσή μου αφορά στη Συμφωνία με το Ισραήλ. Ακολουθώ τα βήματα, που ουσιαστικά έχω μάθει εδώ μέσα από τους συναδέλφους μου και μάλιστα τους πιο παλιούς, κύριε Πρόεδρε. Ας πληροφορηθούν, λοιπόν, σήμερα όλοι οι πολίτες, πως πλέον η Ελλάδα κάνει κοινές στρατιωτικές ασκήσεις με το Ισραήλ, δέχεται στο έδαφός της Ισραηλινές στρατιωτικές δυνάμεις και πως σήμερα εδώ, καλούμαστε να επικυρώσουμε τη Συμφωνία, που προβλέπει όλες τις λεπτομέρειες για την πρακτική εφαρμογή του σχεδίου στρατιωτικής συνεργασίας των δύο χωρών.

Υπενθυμίζω πως πέρσι για πρώτη φορά το Ισραήλ συμμετείχε στην άσκηση «ΗΝΙΟΧΟΣ».

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έχει συμμετάσχει άλλες πέντε φορές.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ποιος σας υποχρέωσε, κύριοι του ΣΥΡΙΖΑ; Μήπως η λογική; Όπως και να έχει, εμείς, στην Ένωση Κεντρώων βλέπουμε ότι η παρούσα Συμφωνία είναι προς το συμφέρον της χώρας, είναι εθνική ανάγκη να προχωρήσουμε σε επιλογές συμφωνίας με το Ισραήλ, οπότε και εμείς την υπερψηφίζουμε. Κύριοι συνάδελφοι, εμείς δεν έχουμε διαφοροποιηθεί στο παρελθόν, άλλοι έχουν διαφοροποιηθεί, όχι η Ένωση Κεντρώων.

Η Ένωση Κεντρώων χαιρετίζει τη Συμφωνία του Μνημονίου Κατανόησης για τη στρατιωτική συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου. Η Ελλάδα, μόνο κέρδος έχει από μια τέτοια Συμφωνία με όμορα κράτη. Είναι μια ενέργεια, η οποία κινείται προς τη σωστή κατεύθυνση, υπάρχει ταύτιση συμφερόντων μεταξύ Ελλάδος και Αιγύπτου και πρέπει να στηριχθεί σε όλους τους τομείς, διότι η Αίγυπτος κατέχει θέση με ιδιαίτερη γεωπολιτική αξία.

Όσον αφορά στο νομοσχέδιο για τον Ενιαίο Ευρωπαϊκό Ουρανό, η Ένωση Κεντρώων χαιρετίζει την κύρωση του Προγράμματος SESAR, όπου σκοπός είναι ο καθορισμός του ρυθμιστικού πλαισίου. Με αυτή την κύρωση μόνο κέρδος θα έχει χώρα, με τη συνεργασία σε όλα τα επίπεδα, όπως η ευκαιρία που δίνεται στην Ελληνική Αμυντική Βιομηχανία, σε όποια παραμείνει σε ελληνικά χέρια, μετά το 2017, να συμμετέχει σε προγράμματα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Κυρίες και κύριοι συνάδελφοι, σήμερα συζητούμε την κύρωση τριών Συμφωνιών, που εκφράζουν τη νέα και μεταβαλλόμενη διεθνή πραγματικότητα στην περιοχή μας. Παλαιότερα οι συμφωνίες αυτές, ίσως να θεωρείτο ότι κινούνται στα όρια της πολιτικής φαντασίας, σήμερα, όμως, μπορώ να χαρακτηρίσω και τις τρεις, ως θετικές, για τη χώρα μας.

Η στενότερη στρατιωτική συνεργασία με την Αίγυπτο και το Ισραήλ εκφράζει ένα νέο συσχετισμό δυνάμεων, που διαμορφώνεται στην περιοχή μας, ως αποτέλεσμα των ευρύτερων εξελίξεων στη Μέση Ανατολή. Οι γραμμές αντιπαράθεσης, που αποτελούσαν απομεινάρια του ψυχρού πολέμου, θρυμματίζονται και παλαιότερες διαχρονικές γραμμές αντιπαράθεσης ανάμεσα στα κράτη της περιοχής επανέρχονται, με αρκετές, όμως, αλλαγές από το παρελθόν.

Στο νέο, λοιπόν, διεθνές περιβάλλον διαπιστώνουμε ότι δεν έχουμε καμία πρωτογενή διένεξη ούτε με την Αίγυπτο ούτε με το Ισραήλ, ενώ έχουμε, αντιθέτως, αρκετούς κοινούς στόχους. Αυτό δε σημαίνει ότι έχουμε πλήρη ταύτιση αντιλήψεων για όλα τα ζητήματα της περιοχής, αλλά όποιος θέλει να συνεργάζεται μόνο με εκείνους, με τους οποίους συμφωνεί απόλυτα στα πάντα, θα καταλήξει να μιλάει μόνο με τον εαυτό του. Οι στρατιωτικές συνεργασίες, που προβλέπουν οι σχετικές Συμφωνίες, είναι επωφελείς για τη χώρα μας και προάγουν τη σταθερότητα και την ειρήνη στην περιοχή μας.

Θεωρώ, επίσης, τις δύο Συμφωνίες με το Ισραήλ και την Αίγυπτο, ισορροπημένες στο τεχνικό τους μέρος και καλά μελετημένες, ώστε να μη δημιουργηθούν στην εφαρμογή τους περιττές ή επιζήμιες τριβές.

Η τρίτη Συμφωνία αφορά στη στρατιωτική πλευρά μιας σημαντικής πολιτικής και τεχνολογικής καινοτομίας, δηλαδή της διαμόρφωσης ενιαίου ευρωπαϊκού συστήματος ελέγχου εναέριας κυκλοφορίας. Είναι σημαντικό για τη χώρα μας ένα τέτοιο σύστημα να συγκροτείται και να λειτουργεί με τρόπο, που να μην υποβαθμίζει τις αμυντικές μας δυνατότητες, αλλά αντιθέτως να κατοχυρώνει όλο τον ευρωπαϊκό εναέριο χώρο, ως χώρο ειρηνικής συνεργασίας και ασφαλούς μεταφοράς και μετακίνησης.

Σημειώνω, ακόμη, ότι και οι τρεις Συμφωνίες δημιουργούν οικονομικές ευκαιρίες, για την Ελληνική Κρατική Αμυντική Βιομηχανία και πιθανώς για ελληνικές ιδιωτικές επιχειρήσεις, που θα επιδιώξουν εγχειρήματα υψηλής τεχνολογίας στη χώρα μας. Πρέπει να αποκτήσουμε τη νοοτροπία να δίνουμε σημαντική προτεραιότητα σε τέτοια οικονομικά θέματα, στα πλαίσια βέβαια, των διεθνών μας σχέσεων και συμφωνιών. Υπερψηφίζω, λοιπόν, την κύρωση αυτών των τριών πολύ χρήσιμων Συμφωνιών.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε την κυρία Αυλωνίτου. Το λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, κυρίες και κύριοι συνάδελφοι, καταρχήν, θα ήθελα να συμφωνήσω με την συνάδελφο, την κυρία Λιάνα Κανέλλη για τις αναφορές που έγιναν εδώ από τον εισηγητή της Χρυσής Αυγής με συγκεκριμένες φράσεις. Αυτό που θα προτείνω, κύριε Πρόεδρε – έχοντας και την προϋπηρεσία στη θέση σας και νομίζω ότι θα ήταν ιδιαίτερα χρήσιμο να έχουμε και την σύμφωνη γνώμη των συναδέλφων – τα πρακτικά της ομιλίας του κ. συναδέλφου, να πάνε στον Πρόεδρο του Αρείου Πάγου, για να κρίνει την εφαρμογή της Συμφωνίας της Ελλάδος στα πλαίσια του Οργανισμού για την στήριξη της συνεργασίας στην Ευρώπη, του ΟΑΣΕ, του Οργανισμού Ηνωμένων Εθνών, αλλά και παράλληλα, να λαμβάνονται αυτά υπόψη, όταν νομιμοποιείται ένα κόμμα, παίρνοντας τέτοιες θέσεις δημόσιες, να συμμετέχει σε εκλογές. Είναι ίσως ένα βήμα, το οποίο πρέπει να γίνει και νομίζω ότι σ' αυτό μπορούμε να συμφωνήσουμε όλα τα κόμματα, τα δημοκρατικώς εκλεγμένα, που βρίσκονται σε αυτή την αίθουσα. Διότι είναι δεκτή η κριτική από όλους, οι πολιτικές θέσεις, αλλά από εκεί και πέρα, όταν έχουμε αναπαραγωγή ναζιστικών θεωριών, οι οποίες έχουν καταδικαστεί με διεθνείς αποφάσεις, που έχει συνυπογράψει σε διεθνείς Συνθήκες η χώρα μας, βάσει του άρθρου 28 παρ. 2 του Συντάγματος υπερισχύουν του εσωτερικού δικαίου και πρέπει να λαμβάνονται υπ' όψιν από τη Δικαιοσύνη.

Κυρίες και κύριοι συνάδελφοι, άκουσα με πολύ προσοχή τις εισηγήσεις των κομμάτων. Θέλω να ξεκαθαρίσω ότι οι Συμφωνίες αυτές, ιδίως οι δύο πρώτες Συμφωνίες με το Ισραήλ και την Αίγυπτο, αποτελούν στρατηγική επιλογή της Κυβέρνησης. Στρατηγική επιλογή που από την πρώτη στιγμή ο Πρωθυπουργός Αλέξης Τσίπρας και εμείς οι Ανεξάρτητοι Έλληνες, ως εταίροι αυτής της Κυβέρνησης, λάβαμε. Να ξεκαθαρίσω παράλληλα ότι αυτές οι αποφάσεις δεν έχουν να κάνουν με την αποδοχή των θέσεων των χωρών, με τις οποίες συνυπογράφουμε, σε άλλα θέματα. Οι παραδοσιακά καλές σχέσεις με τους Παλαιστίνιους, με τον Αραβικό κόσμο, είναι δεδομένες για τη χώρα μας. Είναι σχέσεις, τις οποίες διατηρούμε και θα συνεχίσουμε να διατηρούμε και βεβαίως, δεν εμπλέκεται ποτέ η Ελλάδα με στρατιωτική και αμυντική δύναμη σε οποιαδήποτε διένεξη στην ευρύτερη περιοχή μας. Έχουμε ξεκαθαρίσει προς όλους και προς τους εταίρους μας και προς το ΝΑΤΟ, αλλά το έχουμε ξεκαθαρίσει και προς τις σύμμαχες χώρες ότι η Ελλάδα στην γειτονιά της δεν πρόκειται ποτέ να εμπλακεί σε πολεμικές επιχειρήσεις, διαταράσσοντας τις σχέσεις μεταξύ των χωρών. Ίσα - ίσα. Αυτή η γεωπολιτική απόφαση να υπογράψουμε Συνθήκες στρατιωτικής και αμυντικής συνεργασίας με το Ισραήλ και με την Αίγυπτο και αυτό θα επεκταθεί και σε άλλες χώρες, τις λεγόμενες Monterey χώρες της Μέσης Ανατολής, δηλαδή με την Ιορδανία προς τον νότο ή προς τον βορρά με τη Βουλγαρία και τη Ρουμανία, δείχνει ακριβώς την σημασία του γεωπολιτικού ρόλου της Ελλάδας στη Μεσόγειο.

Η Ελλάδα αποτελεί μια χώρα σταθερότητας. Μια χώρα, η οποία μπορεί να ηγηθεί μιας προσπάθειας της δημιουργίας ενός τόξου ασφάλειας, που θα ξεκινά από την Ρουμανία και τη Βουλγαρία, θα εκτείνεται από την Ελλάδα προς την Κύπρο, το Ισραήλ, την Αίγυπτο, την Ιορδανία. Ενός τόξου, που δεν θα ενισχύει τις αντιπαραθέσεις στην περιοχή, αλλά αντίθετα τη σταθερότητα, τη συνεργασία και τη δημιουργία μιας Μεσογείου, που θα επικρατήσει η ειρήνη και η συνεργασία και βεβαίως, δεν θα επιτρέπει την ελεύθερη διακίνηση προϊόντων, που χρηματοδοτούν την τρομοκρατία και τον εξτρεμισμό στην Μέση Ανατολή. Τι εννοώ; Εάν κανείς δει την θαλάσσια περιοχή νότια της Κρήτης, δυτικά της Κύπρου και του Ισραήλ, βόρεια της Αιγύπτου θα δει ότι αυτή ακριβώς η περιοχή είναι περιοχή, η οποία ενώνει το Σουέζ με το Γιβραλτάρ, το Σουέζ με τα Δαρδανέλια. Είναι μια περιοχή όπου παρατηρείται η μεγαλύτερη διακίνηση αυτή την στιγμή σε παράνομο οπλισμό, σε παράνομο πετρέλαιο, σε εμπόριο ανθρώπων. Προϊόντα δε της διακίνησης αυτής πάνε προς χρηματοδότηση των εξτρεμιστικών οργανώσεων της Μέσης Ανατολής.

Άρα, η στρατιωτική και αμυντική συνεργασία, οι κοινές ασκήσεις με αυτές τις χώρες, δημιουργούν τις προϋποθέσεις δημιουργίας ενός ασφαλούς πεδίου, στην ευρύτερη περιοχή της Νοτιοανατολικής Μεσογείου. Οι τριμερείς συνεργασίες, οι οποίες γίνονται μεταξύ Ελλάδας – Κύπρου – Ισραήλ και Ελλάδας – Κύπρου – Αιγύπτου, αλλά και οι διευρυμένες ασκήσεις με τη συμμετοχή και άλλων χωρών, όπως το Αμπού Ντάμπι, όπως η Ιορδανία, βοηθούν ακριβώς από τη μια μεριά, στην προσέγγιση μεταξύ χωρών, που έχουν διαφορές εδώ και πάρα πολλά χρόνια, και η Ελλάδα παίζει τέτοιο μεσολαβητικό ρόλο, αλλά και στην εμπέδωση ενός συστήματος ασφαλείας για την περιοχή, που αργότερα με την υιοθέτηση των Οικονομικών Ζωνών και την αναγνώριση των οικονομικών ζωνών, που έχει ήδη προχωρήσει σε πάρα πολύ καλό επίπεδο, ιδίως με την Αίγυπτο, θα βοηθήσουν και στη δυνατότητα της χώρας να μπορέσει να εκμεταλλευτεί τα ενεργειακά αποθέματα σε πετρέλαιο, ιδίως, και σε φυσικό αέριο. Βεβαίως, και οι στενές σχέσεις και οι κοινές ασκήσεις στην έρευνα και στη διάσωση εξυπηρετούν και τα εθνικά συμφέροντα.

Επίσης, άκουσα να επαναλαμβάνεται το Καστελόριζο. Θα ήθελα να θυμίσω ότι πέρυσι αλλά και φέτος, κατά τη διάρκεια κοινών ασκήσεων, ο Αρχηγός της Ισραηλινής Πολεμικής Αεροπορίας μαζί με τον Αρχηγό της Ελληνικής Πολεμικής Αεροπορίας πέταξαν στο Καστελόριζο, πέταξαν στη Λήμνο και συμμετείχαν και με άλλες χώρες σε κοινές ασκήσεις σε περιοχές, που αντιμετωπίζουμε την προκλητικότητα της Τουρκίας. Εάν δούμε τις Συμφωνίες, που υπογράφονται – πέραν της αμυντικής συνεργασίας, η οποία είναι δεδομένη και είναι προς την κατεύθυνση που είπα και όχι προς κατεύθυνση εμπλοκής δικής μας σε αντιπαραθέσεις της ευρύτερης περιοχής, με μία Μέση Ανατολή και με μία Βόρεια Αφρική να φλέγεται – οδηγούν στην αναβάθμιση του γεωπολιτικού ρόλου της Ελλάδος, το οποίο παίζει ιδιαίτερο ρόλο, ακόμη και στις σχέσεις μας με τους δανειστές μας. Γίνεται αντιληπτό το πόσο μεγάλη σημασία έχει η Ελλάδα, αυτή τη στιγμή, για τη σταθερότητα στην ευρύτερη περιοχή.

Πέραν της αμυντικής, λοιπόν, συνεργασίας με την έννοια των κοινών ασκήσεων, που έχουμε με τις Ένοπλες Δυνάμεις, υπάρχει και το θέμα της αμυντικής βιομηχανίας. Το θέμα της αμυντικής βιομηχανίας και θα ήθελα να σας διαβεβαιώσω, κύριε συνάδελφε, ότι όσο υπάρχει αυτή η Κυβέρνηση, δεν υπάρχει περίπτωση η κρατική αμυντική βιομηχανία ούτε να ιδιωτικοποιηθεί ούτε να κλείσει. Κάνουμε τα πάντα, προκειμένου η αμυντική μας βιομηχανία με κύριους άξονες την ΕΑΒ και τα Ελληνικά Αμυντικά Συστήματα, να βγει από αυτή την τεράστια περιπέτεια, που εδώ και πολλά χρόνια έχει μπει, να μπορέσει να εκτελέσει τις συμφωνίες που έχει και θα ήθελα να σας διαβεβαιώσω ότι όσον αφορά στην ΕΑΒ και τα Ελληνικά Αμυντικά Συστήματα, οι συμφωνίες οι οποίες έχουν υπογραφεί και τα συμβόλαια τα οποία έχει προς εκτέλεση δίνουν δουλειά και στις δύο βιομηχανίες για πάρα πολλά χρόνια.

Έχει πολύ μεγάλη σημασία η επέκταση των συνεργασιών των αμυντικών μας βιομηχανιών με άλλες βιομηχανίες. Γιατί; Διότι η Ελλάδα, καταρχήν, μπορεί να προσφέρει, έχοντας τη συμπαραγωγή ενός προϊόντος με μία χώρα εκτός ΝΑΤΟ και εκτός Ευρωπαϊκής Ένωσης, τη δυνατότητα πιστοποίησης του προϊόντος, δηλαδή, να πιστοποιηθεί ένα προϊόν, το οποίο παράγεται σήμερα στη Ρωσία. Θα ήθελα να σας πω ότι μόλις τελειώσει το θέμα του εμπάργκο, υπάρχει ήδη συνεργασία μεταξύ της Ελλάδος και της Ρωσίας και των Ελληνικών Αμυντικών Συστημάτων, για την παραγωγή του καλάσνικοφ στην Πάτρα. Μόλις τελειώσει το θέμα των μέτρων του εμπάργκο, θα ξεκινήσει η συμπαραγωγή. Τι δίνει αυτό και για ποιο λόγο να έρθουν να συνεργαστούν με την Ελληνική Αμυντική Βιομηχανία; Για έναν κύριο λόγο. Διότι, το προϊόν, το οποίο θα παραχθεί στην Ελληνική Αμυντική Βιομηχανία, θα πάρει το πιστοποιητικό του ΝΑΤΟ και της Ευρωπαϊκής Ένωσης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είπατε καλάσνικοφ στο Αίγιο;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ναι, βεβαίως. Ήδη υπάρχει ενδιαφέρον από τη μεριά της εταιρείας. Δεν μπορούμε ακόμη να ξεκινήσουμε την παραγωγή λόγω των μέτρων του εμπάργκο, που υπάρχει, όμως είμαστε έτοιμοι με το που θα αρθούν τα μέτρα, θα προχωρήσουμε στη σύναψη, μάλλον η συμφωνία έχει γίνει – το MOU – στην αρχή της παραγωγής.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Με συγχωρείτε, αλλά σας διακόπτω, γιατί η διατύπωση ήταν τέτοια. Θα πάρει το ΝΑΤΟ καλάσνικοφ;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν ξέρω, αν θα πάρει το ΝΑΤΟ καλάσνικοφ, πάντως, όταν παραχθούν σε χώρα μέλος του ΝΑΤΟ παίρνουν το πιστοποιητικό του ΝΑΤΟ και μπορούν να πωληθούν και σε χώρες του ΝΑΤΟ. Βέβαια, αυτό ισχύει και για άλλα προϊόντα. Θα ήθελα να σας πω ότι με τα Ελληνικά Αμυντικά Συστήματα έχουμε προχωρήσει στην ενεργοποίηση συμφωνιών, όπως για παράδειγμα με την Ινδία, για το «ΑΡΤΕΜΙΣ». Προσφορές, οι οποίες είχαν συζητηθεί κατά το παρελθόν στη Βουλή και τις οποίες τις βρήκαμε «θαμμένες». Η Ελληνική Αμυντική Βιομηχανία, ήδη επεκτείνει τη συνεργασία της με την Lockheed Martin και την Dassault στα ήδη υπάρχοντα συμβόλαια και παράλληλα, εξετάζει συμφωνίες και με την Αίγυπτο για τη συντήρηση των αεροσκαφών, αλλά και με άλλες χώρες της περιοχής.

Προχθές ήταν εδώ ο Πολωνός Υπουργός Άμυνας, ο οποίος ενδιαφέρθηκε για αγορά υποβρυχίων, τα οποία μπορούν να παραχθούν στα Ναυπηγεία Σκαραμαγκά, που βρίσκονται αυτή τη στιγμή κάτω από τη διοίκηση και την καθοδήγηση του Πολεμικού Ναυτικού. Τη δυνατότητα, δηλαδή, επέκτασης των Συμφωνιών, που υπάρχουν, σύμφωνα όχι βέβαια με τα δεδομένα που ξέραμε. Αυτό σημαίνει ότι τέτοιου είδους συμφωνίες, ανοίγουν τις αγορές των εξοπλιστικών για την Ελληνική Αμυντική Βιομηχανία και προς τρίτους. Ήδη, με την Συμφωνία αυτή που υπογράψαμε, η Αίγυπτος ενδιαφέρεται να αγοράσει τα χρησιμοποιημένα από τον Ελληνικό Στρατό BNP-1 και μάλιστα σε αρκετά υψηλή τιμή. Υπάρχει ενδιαφέρον από την μεριά της Αιγύπτου, αλλά και χωρών της Μέσης Ανατολής για την αγορά παλαιών μη επιχειρησιακών πυρομαχικών, τα οποία βρίσκονται σε τεράστιο απόθεμα στις Ελληνικές Ένοπλες Δυνάμεις. Έχουμε διαμετρήματα, δηλαδή, τα οποία αυτή τη στιγμή δεν χρησιμοποιούμε, δεν έχουμε τα όπλα να τα χρησιμοποιήσουμε. Ένα παράδειγμα είναι τα 30mm του Πολεμικού Ναυτικού, τα οποία βρίσκονται στις αποθήκες. Αυτά μπορούν, με τη διαδικασία που θα έρθει στο επόμενο πολυνομοσχέδιο του Υπουργείου Εθνικής Άμυνας, να εκποιηθούν σε υψηλές τιμές με διαδικασίες διαγωνιστικές μέσα από το διαδίκτυο, όπως κάνουν τα Υπουργεία Άμυνας του κόσμου και να δώσουν τη δυνατότητα στο Υπουργείο Άμυνας να έχει πόρους, που μέχρι στιγμής δεν είχε.

Θέλω να σας πω ότι μόνο φέτος και πέρσι, με τη σύμφωνη γνώμη της Επιτροπής Εξοπλιστικών Προγραμμάτων και Συμβάσεων, δόθηκαν πυρομαχικά F-16 προς το Άμπου Ντάμπι, τα οποία θα έληγαν μέσα στο 2016 και τα οποία έδωσαν στις Ελληνικές Ένοπλες Δυνάμεις τη δυνατότητα να έχουν ένα αρκετά μεγάλο έσοδο. Παράλληλα, μόνο από αυτή τη Συμφωνία, από τη μεριά του Άμπου Ντάμπι μας δόθηκαν ανταλλακτικά 100 εκατομμυρίων ευρώ, δωρεάν, για τις φρεγάτες μας. Αυτά περιλαμβάνουν οι συμφωνίες στρατηγικής συνεργασίας και αμυντικής συνεργασίας και δίνουν τις δυνατότητες όχι μόνο στις κρατικές βιομηχανίες, αλλά και στις ιδιωτικές βιομηχανίες να συνάψουν συμφωνίες.

Γι' αυτό θέλω να σας ενημερώσω ότι σε κάθε ταξίδι δικό μου ή του κ. Βίτσα, του Αναπληρωτή Υπουργού, πάντα προσκαλούμε τις δημόσιες επιχειρήσεις, αλλά και ιδιωτικές επιχειρήσεις και οι κατευθύνσεις που έχουν οι AKAM της Ελλάδος σε όλο τον κόσμο είναι να βοηθούν και να προωθούν τα ελληνικά προϊόντα, που αφορούν στην αμυντική βιομηχανία, τη δημόσια ή την ιδιωτική, σε όλο τον κόσμο.

Κύριε Πρόεδρε, θα ήθελα να σας πω ότι είμαι στη διάθεση της Επιτροπής να σας κάνουμε μια ενημέρωση για τα θέματα της αμυντικής βιομηχανίας και νομίζω ότι θα είναι ιδιαίτερα χρήσιμη η συνεισφορά των Ελλήνων Βουλευτών της Κοινοβουλευτικής Διπλωματίας, με τη συμμετοχή των Ελλήνων Βουλευτών σε Επιτροπές Φιλίας, στην Επιτροπή του ΝΑΤΟ, στην Επιτροπή του ΟΑΣΕ, του Συμβουλίου της Ευρώπης. Θεωρώ ότι αυτό που κάνουν οι άλλοι συνάδελφοί μας, όταν τους συναντούμε στο εξωτερικό, προσπαθώντας να προωθήσουν τις θέσεις των χωρών τους, είναι η ώρα να το κάνουμε και εμείς προς τους συναδέλφους μας.

Τέλος, θέλω να σας ενημερώσω για το θέμα – άκουσα με πολλή προσοχή τις ερωτήσεις – της τρίτης Συμφωνίας σχετικά με τον Ευρωπαϊκό Ουρανό. Να ξεκαθαρίσουμε καταρχήν ότι το Υπουργείο Εθνικής Άμυνας δεν έχει εμπλοκή με αυτή τη Συμφωνία. Είναι θέμα της ΥΠΑ και του Υπουργείου Μεταφορών. Η Συμφωνία αυτή συνίσταται στις επιφυλάξεις, τις οποίες μπορεί να υπάρχουν – και έχουμε αρκετές από αυτές – σε σχέση με τη Συμφωνία που αφορά στον πολιτικό τομέα και τις επιπτώσεις που μπορεί να έχουν στον αμυντικό τομέα.

Εδώ είναι ξεκάθαρο ότι το κέρδος που έχουμε να αποκομίσουμε, καταρχήν, είναι ότι με τη θέσπιση ευρωπαϊκών συνόρων δίνεται η δυνατότητα η κάθε παραβίαση του ελληνικού εναέριου χώρου να θεωρείται παραβίαση του ευρωπαϊκού εναέριου χώρου. Αυτό προκύπτει και από τη Συμφωνία του 2008 για τη μετανάστευση, όπου για πρώτη φορά η Ευρωπαϊκή Ένωση αναγνώρισε τα ελληνικά σύνορα, ως ευρωπαϊκά σύνορα. Πρέπει να περάσει αυτό και όσον αφορά στον εναέριο χώρο θα αντικατασταθούν τα FIR. Προβλέπεται καινούργια διαδικασία. Αντικαθίσταται η ονομασία των FIR με τη νέα ονομασία, η οποία θα περιλαμβάνει τα παλιά σύνορα, αλλά αυτό σημαίνει ότι θα πρέπει εκεί, ακριβώς, να απαιτήσουμε και σε εφαρμογή της συμμαχίας με την Ευρωπαϊκή Ένωση την κοινή άμυνα της Ευρωπαϊκής Ένωσης.

Δεν είναι δυνατόν να παραβιάζεται ο ευρωπαϊκός εναέριος χώρος και οι ευρωπαϊκές χώρες που συμμετέχουν στις συμμαχικές δυνάμεις, π.χ. στο Αιγαίο, να μην αντιδρούν.

ΛΙΑΝΑ ΚΑΝΕΛΛΗ (Ειδική Αγορήτρια ΚΚΕ): Μιλάτε για τα σύνορα εκτός κειμένου Μαδρίτης.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μιλάω για τη Συμφωνία για τη μετανάστευση που υπεγράφη το 2008, επί Κωνσταντίνου Καραμανλή και η οποία έγινε αποδεκτή από την Ευρωπαϊκή Ένωση, αναγνωρίζοντας τα ελληνικά σύνορα ως ευρωπαϊκά σύνορα. Αυτό είναι μεταγενέστερο της Μαδρίτης.

ΑΘΑΝΑΣΙΟΣ ΔΑΒΑΚΗΣ (Εισηγητής Νέας Δημοκρατίας): Όταν λέμε παλιά σύνορα, τι εννοούμε;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όταν λέω «παλιά σύνορα» εννοώ ότι δεν αλλάζει το FIR Αθηνών, που υπάρχει σήμερα, το ελληνικό FIR, με το νέο FIR, το οποίο ενοποιεί τα ευρωπαϊκά σύνορα, τους ευρωπαϊκούς ουρανούς. Δηλαδή, δεν έχουμε αλλαγές σε σχέση με τις εθνικές διεκδικήσεις.

Λοιπόν, η μόνη μας συμμετοχή με αυτή τη Συμφωνία είναι ακριβώς, για να μπορέσουν να πιστοποιηθούν οι θέσεις που αφορούν στο Υπουργείο Εθνικής Άμυνας σε σχέση με τη διαμόρφωση του Ευρωπαϊκού Ουρανού και αυτό αφορά, π.χ. και στις νέες τεχνολογίες, οι οποίες χρησιμοποιούνται κατά κόρον, χωρίς να υπάρχει νομοθετικό πλαίσιο. Ένα απ' αυτά είναι τα UAV. Τα UAV, τα μη επανδρωμένα αεροσκάφη, είναι πλέον της μόδας, πετούν αυτή τη στιγμή σε όλη τη Μεσόγειο, χωρίς όμως, π.χ. για την Ελλάδα, να υπάρχει ένα νομικό πλαίσιο τέτοιο. Πρέπει το νομικό πλαίσιο αυτό να υπάρξει και να δημιουργηθούν νέοι κανόνες, οι οποίοι θα βοηθήσουν ιδιαίτερα στην ασφάλεια πτήσεων.

Σας ευχαριστώ πολύ για την ενημέρωση που είχα και από εσάς.

Θέλω να σας πω ότι, κύριε Πρόεδρε, η Επιτροπή είναι πάντα καλοδεχούμενη στο Υπουργείο Εθνικής Άμυνας. Είμαστε στη διάθεσή σας για την ενημέρωση και για την αμυντική βιομηχανία, όπως σας είπα. Έχουμε εξελίξεις σε σχέση και με τα ναυπηγεία και νομίζω ότι είναι σημαντικό οι Έλληνες Βουλευτές της Επιτροπής Εθνικής Άμυνας και Εξωτερικών Υποθέσεων να έχουν μια καλύτερη ενημέρωση από το Υπουργείο Εθνικής Άμυνας, είναι ανοιχτές οι πόρτες μας και, βεβαίως, και σε κατ΄ ιδίαν ενημερώσεις και από τη μεριά τη δική μου και από τη μεριά του Δημήτρη Βίτσα, για οποιοδήποτε θέμα αφορά στην άμυνα.

Εμείς προσπαθούμε και θέλουμε και το λέμε δημόσια στα θέματα της άμυνας όλα τα κόμματα της Βουλής, και της Συμπολίτευσης και της Αντιπολίτευσης, να μπορούμε να διαμορφώσουμε μια κοινή εθνική γραμμή. Σας ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Υπουργό. Στεκόμαστε στη ρητή δέσμευσή του για συχνότερη παρουσία και ενημέρωση της Επιτροπής σε θέματα αρμοδιότητάς του. Εκτιμώ ότι αυτό θα είναι προς όφελος των εργασιών της Επιτροπής, αλλά και εθνικό όφελος, τελικά, γιατί μέσα από την ενημέρωση η Επιτροπή μπορεί να παράγει αποτελεσματικότερο έργο. Το λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια ΚΚΕ): Επειδή ο κ. Υπουργός αναφέρθηκε στην γενίκευση και, κατά τη γνώμη μου, ορθώς, της αντίληψης ότι πρέπει να δείξουμε μηδενική ανοχή σε εμφιλοχωρούντα ρατσιστικά, κατά το νόμο ρατσιστικά, σχόλια, να επισημάνω κάτι μόνο για να εγγραφεί στα πρακτικά. Όταν κάποιος από εμάς, στην προκειμένη περίπτωση έλαχε να είμαι εγώ, μιλάει για νεοναζιστές και κάποιος κατεβαίνει από μια αίθουσα και ζητάει το λόγο επί προσωπικού, έχει αυτοαναγνωριστεί και δεν νομίζω ότι χρειάζεται κάτι άλλο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε, κυρία Κανέλλη. Το λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Σχετικά με τα λεχθέντα από τον κ. Υπουργό, ήθελα να ζητήσω να συνεδριάσει η Επιτροπή για δύο ζητήματα.

Το πρώτο ζήτημα – το οποίο έχει κατ' επανάληψη λεχθεί – είναι η πώληση αμυντικού υλικού, είπατε βλήματα κ.λπ., και η περαιτέρω αξιοποίηση του οποιοδήποτε οικονομικού οφέλους θα υπάρχει και το δεύτερο, θα παρακαλούσα, κύριε Πρόεδρε, να γίνει μια επί τούτου συνεδρίαση για το τι γίνεται πλέον στο Αιγαίο σε σχέση με την εμπλοκή του νατοϊκού στολίσκου, όσον αφορά στο προσφυγικό. Δηλαδή, πού βρισκόμαστε. Δεν υπάρχει κάτι νεότερο και θα ήθελα να είχαμε μετά από δύο τρεις μήνες περίπου, όπως είχε γίνει πριν από ένα τρίμηνο η συνεδρίαση εκείνη, να είχαμε μια ενημέρωση από τον κ. Υπουργό, προκειμένου να γνωρίζει η Επιτροπή, αλλά και η Βουλή τι γίνεται στο Αιγαίο σχετικά με την εμπλοκή. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Καμμένος.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όπως ξέρετε – γιατί έχετε διατελέσει στο Υπουργείο Εθνικής Άμυνας – μέχρι τώρα υπήρχαν δύο κατηγορίες για τα υλικά, τα εύχρηστα υλικά και αυτά τα οποία βγάζαμε άχρηστα υλικά. Μάλιστα, επειδή υπήρχαν αυτές οι δύο κατηγορίες, πολλά εύχρηστα αλλά μη επιχειρησιακά, γίνονταν άχρηστα, για να πουληθούν και το προϊόν της πώλησης πήγαινε στα ταμεία.

Με το νομοσχέδιο, το οποίο έρχεται, θεσπίζουμε μια τρίτη κατηγορία, εύχρηστα, αλλά μη επιχειρησιακά υλικά. Είναι αμαρτία από το Θεό να έχουμε τόνους πυρομαχικά διαμετρημάτων, που δεν τα χρειαζόμαστε και να έχουμε ανάγκη από άλλα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας ): Το ζήτημα είναι ποιος θα τα χρειάζεται.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα το δείτε στο νομοσχέδιο ότι θα ακολουθηθούν όλες οι διαδικασίες και θα υπάρχει το πιστοποιητικό τελικού χρήστη, άδεια από τον κατασκευαστή, αν είναι κατασκευαστής του ΝΑΤΟ κ.τ.λ. και όλες οι διαδικασίες, οι οποίες προβλέπονται. Όμως, αλλάζουμε το νόμο Βενιζέλου, όπου εκεί γινόταν υποπρόγραμμα από την Επιτροπή εξοπλιστικών και με άλλες αλλαγές που γίνονται, αυτά θα γίνονται με πολύ γρήγορες διαδικασίες μέσα από το διαδίκτυο, με ανοιχτό bid, δηλαδή, θα μπορούν να βλέπει ο ένας τις προσφορές του άλλου και να υπάρχει μια διαδικασία που γίνεται από άλλα Υπουργεία Άμυνας νατοϊκών χωρών και η οποία δεν υπήρχαν μέχρι σήμερα.

Όσον αφορά στο θέμα του προσφυγικού, με χαρά να κάνω την ενημέρωση. Σας λέω, όμως, ότι το αποτέλεσμα που έχουμε αυτή τη στιγμή, είναι ότι οι ροές έγιναν μηδενικές. Το αποτέλεσμα αυτή τη στιγμή στο Αιγαίο είναι ότι έχουν σταματήσει οι ροές από την ώρα που υπεγράφη η συμφωνία και εφαρμόστηκε ο σχεδιασμός. Αυτό βέβαια έχει να κάνει και από την άλλη πλευρά. Αντιλαμβάνεστε ότι είναι και θέμα της Τουρκίας. Φαίνεται ότι η παρουσία των νατοϊκών συμμαχικών δυνάμεων, στην ευρύτερη περιοχή, σταμάτησε τη ροή. Από 5.000 έως 8.000 πρόσφυγες, που είχαμε κάθε μέρα, έχουμε αυτή τη στιγμή μηδενικό αριθμό. Δεν είναι ότι προσπαθούν και τους παρεμποδίζουν τα πλοία του ΝΑΤΟ. Δεν ξεκινούν καν από απέναντι, ενώ αντίθετα, από την μεριά, όπως βλέπετε, νότια της Ιταλίας, έχουμε πάρα πολλούς νεκρούς, έχουμε ναυάγια.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Υπάρχει και η Ειδομένη.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θέλω να σας διαβεβαιώσω ότι οι δυνατότητες φιλοξενίας στη χώρα έχουν αναπτυχθεί έτσι, ώστε να μην υπάρχει κανείς, που να μην έχει τη δυνατότητα φιλοξενίας με ανθρώπινες συνθήκες σε χώρο φιλοξενίας. Όσοι ήταν στην Ειδομένη, είχαν αντίστοιχα κρεβάτια, φαγητό και φροντίδα σε θέσεις, οι οποίες δεν είχαν καταληφθεί. Αυτή τη στιγμή, όλοι έχουν πάει σε στρατόπεδα φιλοξενίας, με τις εγγυήσεις της Ύπατης Αρμοστείας του ΟΗΕ για τους πρόσφυγες, με φαγητό, το οποίο δίνεται με ευρωπαϊκές προδιαγραφές και με ευρωπαϊκές τιμές. Κάποια στιγμή, πρέπει να ενημερωθείτε ότι κάποιοι πούλαγαν το πιάτο το φαΐ 15 ευρώ και τώρα, με 5,72 ευρώ ή και πιο φθηνά, έχουν τέσσερα γεύματα με πιστοποίηση ISO, όπως προβλέπεται, με πιστοποίηση ανάλογα με τη θρησκεία των προσφύγων και των μεταναστών του φαγητού, που πρέπει να δίνεται και με ιατρικές συνθήκες αποδεκτές. Θέλω να σας διαβεβαιώσω για αυτό.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Πρέπει να γίνει μια συνεδρίαση.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Είμαι στη διάθεσή σας, να υπάρξει ενημέρωση, παρότι να ξέρετε ότι αυτή τη στιγμή το Υπουργείο Εθνικής Άμυνας εκτέλεσε μια έκτακτη υποχρέωση της χώρας.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Πότε θα τελειώσει αυτή η υποχρέωση;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έχουν απεμπλακεί οι Ένοπλες Δυνάμεις στα περισσότερα. Δηλαδή, στις περισσότερες αναληφθείσες υποχρεώσεις έχουν απεμπλακεί. Δηλαδή, μέχρι τώρα, σε κάποιους χώρους φιλοξενίας, το φαγητό το δίναμε εμείς. Τώρα έχουν γίνει ανοιχτοί διαγωνισμοί, έχουν κατοχυρωθεί οι μειοδότες. Δεν κάνει πλέον ο Στρατός το φαγητό, το κάνουν εταιρείες και μάλιστα με χαμηλό κόστος. Αυτά όλα προχωράνε. Στον τομέα το δικό μας, με χαρά να σας ενημερώσω.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε. Και προχωρούμε στη λεπτομερή αναφορά στις θέσεις των κομμάτων.

Όσον αφορά στο πρώτο θέμα ημερήσιας διάταξης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους» και του τρίτου θέματος ημερήσιας διάταξης «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας, και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φιλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το “MIOS”, τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού – Military Implementation of Single European Sky Air Traffic Management Research Programme)» ο ΣΥΡΙΖΑ, η Νέα Δημοκρατία, η Δημοκρατική Συμπαράταξη (ΠΑΣΟΚ-ΔΗΜΑΡ), το «Ποτάμι», οι ΑΝΕΛ και η Ένωση Κεντρώων ψήφισαν «υπέρ», ενώ ο Λαϊκός Σύνδεσμος - Χρυσή Αυγή και το ΚΚΕ ψήφισαν «κατά».

Για δε, την Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου», ο ΣΥΡΙΖΑ, η Νέα Δημοκρατία, η Δημοκρατική Συμπαράταξη (ΠΑΣΟΚ-ΔΗΜΑΡ), το «Ποτάμι», οι ΑΝΕΛ και η Ένωση Κεντρώων ψήφισαν «υπέρ», ο Λαϊκός Σύνδεσμος - Χρυσή Αυγή ψήφισε «παρών» και το ΚΚΕ ψήφισε «κατά».

Επομένως, οι Συμφωνίες γίνονται δεκτές επί της αρχής, κατ’ άρθρον και στο σύνολό τους, κατά πλειοψηφία. Λύνεται συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Δημήτριος Εμμανουηλίδης, Αϊχάν Καρά Γιουσούφ, Μουσταφά Μουσταφά, Συμεών Μπαλλής, Ελένη Σταματάκη, Αφροδίτη Σταμπουλή, Αντώνιος Συρίγος, Χαρά Καφαντάρη, Αθανάσιος Δαβάκης, Ιωάννης Κεφαλογιάννης, Γεώργιος Κουμουτσάκος, Νικόλαος Παναγιωτόπουλος, Κωνσταντίνος Τασούλας, Κωνσταντίνος Τσιάρας, Αθανάσιος Θεοχαρόπουλος, Δημήτριος Κωνσταντόπουλος, Λιάνα Κανέλλη, Αθανάσιος Παφίλης, Κωνσταντίνος Κατσίκης και Ιωάννης Σαρίδης.

Τέλος και περί ώρα 12.15΄ λύθηκε η συνεδρίαση.

**Ο ANTIΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**